AMBOIII, DAH MACAM JAWAPAN PEMIMPIN UMNO ENCIK SOMI NI…

Encik Somi yang sejak beberapa hari lalu heboh diperkatakan di laman sosial kerana menghadiahkan kereta mewah Audi Q7 kepada isterinya, akhirnya tampil memberi penjelasan.
Encik Somi (suami) yang dimaksudkan itu ialah Khairuddin Aman Razali dan selalu juga disebut sebagai Khairuddin Aman Razali At-Takiri, gelaran yang dipercayai digunakan kerana beliau berasal dari Seberang Takir, Terenggganu.
Khairuddin ialah Ahli Parlimen Kuala Nerus  dan juga merupakan Ketua Penerangan Dewan Ulama Pas Pusat.
Ia menjadi bualan ramai berikutan satu status di Facebook oleh seorang wanita bergelar Datin yang meluahkan kegembiraan kerana dihadiahkan sebuah kereta mewah Audi Q7 oleh Encik Somi (suami).
Wanita berkenaan turut memaparkan kereta berwarna putih tersebut dan pengintip-pengintip di laman sosial kemudian mengenalpasti beliau adalah isteri Khairuddin, selain memaparkan gambar mereka berdua sebagai buktinya.
Dalam penjelasannya, Khairuddin berkata, beliau berhak membeli apa saja yang dimahukannya kerana mampu untuk berbuat demikian.
Saya boleh beli lori atau kapalterbang, itu bukan urusan mereka, katanya.
Amboii…cantiknya jawapan!!
Tak terlihat langsung seperti jawapan seorang pemimpin Islam yang berjiwa rakyat, apatah dalam masa yang sama juga memegang jawatan Ketua Penerangan Dewan Ulama Pas.
Apakah jawapan yang sebegitu kasar patut diberikan oleh seseorang yang berstatus Ahli Parlimen dan berjawatan Ketua Penerangan Dewan Ulama Pas?
Tidak bolehkah memberi jawapan yang lembut dan berhemah, sesuai dengan status dan jawatan yang disandangnya?
Memanglah tidak salah membeli kereta mewah, lori atau kapalterbang sekali pun, tetapi apakah dibolehkan menunjuk-nunjuk semua pembelian tersebut?
Mungkin tidak menghairankan jika jawapan “saya boleh beli lori atau kapalterbang, itu bukan urusan mereka” dihamburkan oleh pemimpin-pemimpin UMNO seperti Nazri Aziz, Bung Mokhtar Radin atau Jamal Md Yunus, tetapi tentulah terlihat sedikit ganjil apabila pemimpin Pas yang menjaja akhlak Islam ke sana sini dan berjawatan penting pula dalam Dewan Ulama, turut sama berbuat demikian.
Adakah ini tanda-tanda UMNO dan Pas dah hampir-hampir serupa atau penyakit riak, sombong dan suka bermewah yang biasa  ada dalam diri pemimpin UMNO sudah mula menjangkiti pemimpin Pas? (SH 23/02/2017).

0

0

votes
Article Rating
Kongsikan artikel ini


NAJIB, BATALKAN SAJA PERLANTIKAN KETUA AUDIT NEGARA!!

Nampaknya semakin ramai yang mempertikaikan perlantikan Dr. Madinah Mohamad sebagai Ketua Audit Negara yang baru bagi menggantikan Ambrin Buang yang mula berkuatkuasa 23 Februari ini.
Beliau dipertikaikan bukan saja kerana suaminya, Redzuan Hamid, Ketua UMNO Bahagian Kepong, pernah menzahirkan kesediaan untuk mati demi Najib Razak dan kemudian surat Perdana Menteri meminta  masalah hutangnya dengan sebuah syarikat berkaitan kerajaan diselesaikan di luar mahkamah turut tersebar luas, tetapi juga kerana latar belakang pendidikannya.
Oleh kerana suaminya yang sedemikian rupa, ramai yang meragui kewibawaan Dr.Madinah dalam menjalankan tugasnya nanti benar-benar demi kepentingan negara.
Pihak yang lain pula menilai Najib mungkin sengaja melantik isteri Redzuan Hamid itu sebagai Ketua Audit Negara untuk mewujudkan suasana “menang-menang” kerana budi sokongan suami Dr. Madinah kepadanya selama tidaklah sia-sia.
Dalam keadaan ini, sementara Najib sedang terasak dengan pelbagai isu yang membeliti dirinya, perlantikan Dr. Madinah hanyalah menambahkan lagi beban yang sedia ada pada dirinya.
Lebih memburukkan pertikaian orangramai ialah kerana Dr. Madinah juga hanya berkelulusan sains politik di peringkat ijazah yang diikuti dengan bidang sumber manusia di peringkat sarjana dan doktor falsasah.
Untuk menganalisa angka dan fakta berkaitan pengauditan, Ketua Audit Negara, kalau pun tidak lulusan dalam bidang perakaunan dan audit, ramai yang merasakan sekurang-kurangnya memadailah jika ada kelayakan atau kelulusan dalam bidang ekonomi atau kewangan.
Dengan yang demikian, Dr. Madinah beliau bukan saja sudah kurang markah di mata umum dari segi kewibawaan berikutan kedudukan suaminya, tetapi juga kerana kelulusan dan kelayakannya.
Hanya satu cara jika Najib benar-benar ingin memulihkan imej diri dan negara berkaitan hal ini. Beliau perlu membatalkan dengan segera perlantikan Dr. Madinah dan menggantikannya dengan tokoh lain yang lebih berwibawa, berkelayakan dan tidak terkait dengan sebarang unsur untuk mengampu dirinya.
Jika enggan berbuat demikian, bermakna Najib sendiri yang mencemar imejnya atau rela dirinya tercemar. (SH 22/02/2017).

0

0

votes
Article Rating
Kongsikan artikel ini


BN WP SEKADAR BERLAKON ATAU MENYANGGAH DASAR NAJIB?

Tidakkah ini sebenarnya sesuatu yang pelik?
Kerajaan yang memerintah yang di setiap bulan sejak kebelakangan ini menaikkan harga minyak ialah BN.
Tetapi BN Wilayah Persekutuan dilaporkan akan memberi bantuan petrol percuma kepada penunggang motorsikal pada setiap awal bulan bermula April nanti.
Bantuan yang disasarkan kepada kira-kira 117,000 penunggang motorsikal itu akan diberikan di setiap kawasan Parlimen di Wilayah Persekutuan, Labuan dan Putrajaya.
Tidakkah ini memperlihatkan BN Wilayah Persekutuan seperti sedang berlakon dalam tindakan mereka?
Jika kerajaan BN sudah dengan keputusan menaikkan harga minyak melalui  dasar rasionalisasi yang diperkenalkannya, buat apa lagi diberi bantuan petrol percuma kepada rakyat?
Bukankah BN Wilayah Persekutuan sepatutnya mempertahankan keputusan kerajaan BN itu?
Buat apa mereka memberi petrol percuma sedangkan yang menaikkan harga minyak itu ialah BN juga?
Apakah BN Wilayah Persetukuan tidak sedar bahawa mereka adalah sebahagian kerajaan dan bukan pihak pembangkang. Mungkin tidak menghairankan jika parti-parti pembangkang yang bertindak memberikan petrol percuma itu.
Ataukah BN Wilayah Persekutuan sedang menyanggah dasar Najib Razak berkaitan rasionalisasi subsidi secara senyap-senyap dan akhirnya sedar ia adalah tindakan yang membebankan rakyat?
Lagi pula, bagi rakyat yang terasa terbeban dengan kenaikan petrol, yang dimahukan mereka bukan petrol percuma pada setiap awal bulan, sebaliknya penetapan atau penurunan harga pada kadar yang munasabah dan sesuai dengan kedudukan Malaysia sendiri sebagai antara negara pengeluar minyak.
Dalam pada itu, dengan memberi petrol percuma, apakah BN Wilayah lupa dengan kata-kata  Ketua Pemuda UMNO merangkap Menteri Belia dan Sukan, Khairy Jamaluddin sebelum ini yang pernah mengatakan bahawa kenaikan harga minyak tidak sepatutnya menjadi masalah kepada rakyat kerana ia sudah pun ditampung dengan pemberian BR1M yang diperkenalkan oleh Najib?
Sudahnya, dengan memberi petrol percuma, mereka sendiri mengakui Najib memang menyusahkan kehidupan rakyat. (SH 23/02/2017).

0

0

votes
Article Rating
Kongsikan artikel ini


SALLEH SAID KERUAK SUDAH WAJIB DIHADIAHKAN CERMIN BESAR…

Selain difahami satu teguran telah ditujukan kepada Tun Mahathir Mohamad, semalam juga sebenarnya dua pemimpin UMNO telah ditegur oleh dua Sultan.
Seorang ditegur oleh Sultan Johor dan seorang lagi ditegur oleh Sultan Selangor.
Sultan Johor, Sultan Ibrahim Sultan Iskandar membidas cadangan seorang menteri yang mahu membanyakkan Wilayah Persekutuan melalui pengambilan tanah-tanah negeri.
Baginda menggelarkan menteri berkenaan sebagai kurang bijak kerana mungkin terlupa tentang kedaulatan sesebuah negeri itu.
“Malah hasil kerajaan Persekutuan yang dikutip adalah dari semua rakyat Malaysia dan harus diagihkan kepada semua, bukan untuk Wilayah Persekutuan saja,” titah baginda.
Walaupun tidak menyebut nama, tetapi tidaklah sukar memahami bahawa menteri kurang bijak yang dimaksudkan oleh Sultan Johor itu ialah Tengku Adnan Tengku Mansor, Menteri Wilayah Persekutuan yang baru-baru ini mencadangkan untuk menjadikan Pulau Pinang dan Pulau Langkawi sebagai tanah baru bagi perluasan jajahan Wilayah Persekutuan.
Sultan Selangor, Sultan Sharafuddin Idris Shah pula menzahirkan rasa tidak berkenaan dengan tindakan menyalahgunakan kenderaan jenazah untuk tujuan demonstrasi.
Menerusi kenyataan yang dikeluarkan melalui Setiausaha Sulit baginda, Mohamad Munir Bani, Sultan Selangor bertitah, van jenazah adalah untuk urusan jenazah sahaja.
“Baginda tidak berkenan kenderaan jenazah tersebut disalahgunakan selain daripada urusan membawa jenazah seperti disewa untuk membuat demonstrasi atau kegunaan lain yang tidak kena mengena dengan urusan pengendalian jenazah,” katanya kenyataan itu.
Meskipun turut tidak disebut nama, namun tentulah semua orang  memahami bahawa titah Sultan Selangor itu ditujukan kepada Jamal Md. Yunos yang sebelum ini menyewa 15 van jenazah untuk mengadakan demonstrasi politik di hadapan Pejabat Setiausaha Kerajaan Negeri Selangor, Shah Alam.
Dalam dua teguran oleh dua Sultan itu, di mana suara Salleh Said Keruak, menteri pengampu nombor satu?
Mengapa beliau hanya menyasarkan kepada kata-kata Sultan Johor terhadap Tun Mahathir saja, tetapi tidak kepada bidasan Sultan Johor kepada Tengku Adnan dan  luahan tidak berkenan Sultan Johor terhadap Jamal Md. Yunos?
Bukankah sebagai pemimpin UMNO dan kerajaan, Salleh lebih afdal mengingatkan rakan-rakannya dalam UMNO dan kabinet terlebih dahulu jika ditegur oleh mana-mana Sultan berbanding mahukan Tun Mahathir mendengar teguran daripada Sultan Johor?
Kenapa tidak dalam masa meminta Tun Mahathir mendengar teguran Sultan Johor, Salleh bersikap adil dengan mengingatkan juga Tengku Adnan dan Jamal Md. Yunos agar turut sama melebarkan telinga kerana kedua-duanya juga ditegur sama oleh Sultan Johor dan Sultan Selangor?
Selain itu, jika Salleh agak terlupa, mungkin kerana hanya berfikir untuk mengampu saja sepanjang masa, beliau juga seharusnya menyedari mengenai beberapa ucapan Sultan Perak sebelum ini berkaitan rasuah, penyelewengan kuasa dan kehancuran bangsa akibat daripada berleluasanya gejala tidak sihat tersebut dalam negara.
Kenapa Salleh tidak pernah sekali pun memberi respon terhadap ingatan demi ingatan itu, sambil mengingatkan semua pemimpin, termasuk Perdana Menteri agar memberi perhatian dan mengendahkan apa yang diluahkan oleh Sultan Perak itu?
Tidak syak lagi bahawa Salleh, di sebalik keghairahan mengampunya, beliau sudah wajib diberikan cermin besar untuk melihat diri dan sekelilingnya terlebih dahulu sebelum mengeluarkan sebarang kata-kata kepada orang lain yang berada lebih jauh di luar lingkungannya.
Lihatlah gajah yang ada di depan mata dahulu sebelum mahu meneropong kuman di seberang sungai. (SH 24/02/2017).

0

0

votes
Article Rating
Kongsikan artikel ini


CABARAN PEMUDA UMNO SUDAH DISAMBUT….APA LAGI?

Saya, Syed Saddiq, Ketua ARMADA PPBM menyahut cabaran Pemuda UMNO untuk berdebat.
Saya berharap pihak Sinar Harian boleh menganjurkan debat tersebut.
Jangan sekadar selektif wahai Pemuda UMNO.
Bila Sultan Selangor murka akan tindakan pemimpin kesayanganmu, Datuk Jamal Yunos, kamu berdiam diri.
Bila Sultan Johor mengutuk pemimpin UMNO yang hilang kepercayaan rakyat, makan rasuah, biadap dll, diam sahaja kamu.
Bila TS Annuar Musa memperlekehkan Tunku Mahkota Johor, diam sahaja kamu.
Bila YB Nazri Aziz nak “whack” Tunku Mahkota, diam sahaja kamu.
Kalau berani, sila tampilkan Ketua Pemuda UMNO untuk berdebat dengan saya.
Kalau tak boleh, Timbalannya pun boleh.
Kalau masih tak boleh, i’ll debate with those who dare.
Saya tak takut. Berani kerana benar!
Jangan memencilkan diri seperti DS Najib yang mengelakkan diri untuk berdebat dengan Tun Mahathir.
Atau apabila Senator Azwan bro pada minit yang terakhir mengecualikan diri untuk berdebat dengan DS Mukhriz 3 minggu yang lalu (Anjuran UKEC)
Atau apabila setiap satu tawaran untuk berdebat berkenaan 1MDB ditolak oleh pemimpin UMNO-BN.
Kalau kita nak berdebat berkenaan Sultan Johor, Selangor dll kita tak akan pergi jauh sebab kedua dua pihak akan “claim” mewakili suara mereka.
Let’s be brave and show to the rakyat who can be the better government.
Who will serve the rakyat better?
Malaysia ini milik rakyat.
Saya berharap Pemuda UMNO berani untuk berdebat tentang isu isu rakyat  contoh-1MDB/Isu isu ekonomi/social dll.
Cadangan saya, “Kerajaan Barisan Nasional, Kerajaan yang Amanah”
Saya akan duduk di meja pembangkang.
Topik tersebut “general”. Boleh bincangkan tentang banyak isu yang dekat dengan hati rakyat.
Saya berharap agar Pemuda UMNO menyahut kenyataan ini.
Syed Saddiq
Ketua ARMADA PPBM.

0

0

votes
Article Rating
Kongsikan artikel ini


TUN M YANG MENGKAGUMKAN…

Dalam menjangkau usia 92 tahun, Tun Mahathir Mohamad bukan saja masih sihat, tetapi juga terus bersemangat dalam menikmati kehidupan.
Di usia 92 tahun juga, beliau bukan saja masih boleh berfikir dengan baik, ketawa, berjalan ke sana sini, bahkan tetap gagah memandu kereta dan menunggang kuda.
Dengan  nikmat hidup sedemikian, jika kepentingan diri dan keluarga yang difikirkannya, tentulah lebih baik beliau diam-diam saja atau mengiakan saja segala apa yang sedang berlaku dalam negara.
Dengan nama besarnya pula, di sebalik comotnya Najib Razak menguruskan negara, kiranya Tun Mahathir hanya bersikap menyokong dan tidak membantah apa-apa, nescaya mewahlah  “dedak”  yang diterimanya.
Tetapi, dalam usia tua dan sudah bersara, Tun Mahathir nampaknya memilih jalan sukar untuk dilaluinya. Segala-galanya adalah demi negara dan kita semua.
Semua orang, selagi mereka dapat membezakan antara hitam dengan putih, pasti menyedari kerosakan besar yang diakibatkan oleh Najib kepada rakyat dan negara. Sejak beliau menjadi Perdana Menteri, hampir tidak ada yang menjadi bertambah baik. Kehidupan rakyat, hubungan kaum, agama, ekonomi, kos hidup, peluang kerja, harta negara, dividen saham dan segala-galanya bertambah buruk.
Cuma, tidak semua orang berani bersuara. Sayang kepada jawatan, kedudukan, kemewahan dan harapan kepada “dedak”  percuma menyebabkan ramai orang, termasuk pejuang-pejuang agama, jadi kelabu mata  dan membutakan pandangan terhadap segala kemungkaran yang berlaku di depan mata.
Mujur masih ada Tun Mahathir. Jika tidak, mungkin lebih dahsyat daripada 1MDB, TRX, Bandar Malaysia atau dua tiga Jho Low yang muncul mencatur segala-galanya dalam negara.
Sejak Tun Mahathir menyatakan perlunya Najib disingkirkan untuk menyelamatkan negara, macam-macam usaha luar biasa dilakukannya. Beliau tidak saja sanggup berbaik dengan Lim Kit Siang dan mengunjungi Anwar Ibrahim yang pernah dipecatnya, bahkan berusaha gigih menyatukan hati-hati yang pernah dilukainya ketika berkuasa dahulu.
Salah satu kumpulan yang terluka dengan Tun Mahathir ialah gerakan reformasi yang muncul setelah Anwar dipecat pada 1998 dahulu. Selama bertahun-tahun kumpulan tersebut memusuhi beliau dan semangat mereka tidak pernah pudar, meskipun setelah Tun Mahathir dan Anwar sudah berbaik kembali.
Pada satu ketika, kumpulan reformis ini pernah menyuarakan agar Tun Mahathir meminta maaf kepada Anwar dan keluarganya atas apa yang pernah dilakukannya dahulu. Kumpulan ini seperti tidak sedia menerima Tun Mahathir.
Hari ini, Tun Mahathir secara mengejut hadir di Konvensyen Reformis di Shah Alam iaitu kumpulan paling tegar menentangnya. Meskipun beliau sedar, kumpulan tersebut tidak menyukainya dan terdedah untuk diejek atau dihambur kata-kata nista, keberanian dan jiwa besar telah membawa langkah kakinya ke situ.
Tidak ramai yang ada keberanian dan jiwa besar seperti itu. Kiranya kesanggupan bersahabat serta memulihkan hubungan dengan Lim Kit Siang dan Anwar sudah dikira sudah cukup membuatkan ramai yang tergamam, keberanian dan jiwa besar Tun Mahathir untuk  berdepan dengan pengkritik tegarnya sejak bertahun-tahun lalu jauh lebih mengkagumkan.
Najib misalnya, mustahil ada keberanian sebegitu. Najib selalunya lebih selesa hadir dalam majlis yang dihadiri penyokong, pengampu dan tiada jemputan yang tidak sebulu dengannya. Bercakap pula biasanya hanya sehala saja. Berdebat, tentulah lebih kecut dibuatnya.
Sebab itu, Najib hilang dalam program NothingToHide dan enggan hadir merasmikan persidangan anti rasuah antarabangsa, tahun lalu. Beliau tiada keberanian dan tidak berjiwa besar.
Di Konvensyen Reformis, walaupun diejek dan dilempar dengan kata-kata tidak enak, Tun Mahathir tidak lari, jauh sekali daripada bersembunyi.
Sambil mengakui dirinya tidak selalu disukai, Tun Mahathir mengajak mereka yang tidak menyukainya itu untuk sama-sama melupakan kisah lama dan berganding bahu bagi menyingkirkan Najib yang dianggapnya yang jauh lebih bahaya dan memudaratkan negara.
Apa yang penting ketika ini, kata beliau ialah menyingkirkan Najib.
“Lepas tu, kalau nak ambil tindakan ke atas saya, ambik laaa…” katanya lagi.
Dengan sikap dan keterbukaan yang ditunjukkan oleh Tun Mahathir itu, apatah lagi beliau sudah dua kali mengunjungi Anwar di penjara, adalah penting mulai sekarang agar semua pihak sama-sama melupakan peristiwa 1998 dahulu.
Tun Mahathir tidak perlu lagi dimomok-momokkan dengan peristiwa lama itu. Jika Tun Mahathir ada keberanian dan jiwa besar untuk sedia diejek dan dicemuh demi menyelamatkan negara dan memberi kebaikan kepada rakyat, kumpulan reformis juga harus menyambutnya dengan tangan yang terbuka.
Lupakanlah semuanya dan menyingkirkan Najib melalui pilihanraya harus menjadi agenda utama. Selagi ada Najib, semua kita dan negara akan terus sengsara dan Anwar juga tidak akan ke mana-mana.
Sebab itulah, apa yang diperjuangkan oleh Tun Mahathir, tiada pilihan buat kita, selain memberi sokongan dengan sepenuhnya. (SH 25/02/2017).

0

0

votes
Article Rating
Kongsikan artikel ini


USUL HADI LANGGAR SYARIAH DAN HANYA "PRODUK POLITIK", PERLUKAH TERUS
DISOKONG?

Seorang pakar syariah yang pernah berkhidmat sebagai penyemak penerbitan Islam dan penulis fatwa Jabatan Kemajuan Islam Malaysia (Jakim) mempertikaikan cadangan PAS mengenakan hukuman lebih berat ke atas pesalah syariah, menyifatkan ia “produk politik” untuk meraih sokongan umat Islam.
Nurul Haq Shahrir, kini sebahagian panel Transformasi Undang-Undang Islam di bawah Majlis Dakwah Negara, menepis dakwaan kononnya cadangan pindaan Akta Mahkamah Syariah (Bidang Kuasa Jenayah) 1965, atau lebih dikenali sebagai Akta 355, bertujuan menegakkan syiar Islam.“Malah, ia bertentangan dengan Islam dan tidak ada kena mengena dengan syariah,” kata pakar fiqh Islam yang juga menguasai bidang perbandingan antara agama.Hakikatnya, kata Nurul, usul Hadi yang bertujuan membenarkan mahkamah syariah menjatuhkan hukuman lebih berat ke atas pesalah Islam bertentangan dengan roh syarak seperti yang termaktub dalam Al-Quran dan Sunnah.
Nurul menyokong hujahnya berpandukan pelbagai kitab turath sarjana fiqh muktabar, dan menjelaskan hukuman tidak pernah menjadi matlamat perundangan Islam, sebaliknya nilai belas kasihan adalah tema utama dalam Syariah Islam.Meskipun sesuatu undang-undang Islam digubal berdasarkan tafsiran Al-Quran dan Sunnah, Nurul berkata pelaksanaannya tidak boleh mengenepikan aspek “manfaat, keadilan, rahmah dan kebijaksanaan”.Beliau memetik gambaran Al-Quran mengenai Nabi Muhammad sebagai “rahmat kepada seluruh alam”.“Berdasarkan gambaran itu, dan banyak sumber kitab yang lain, boleh diandaikan bahawa rahmah merupakan matlamat keseluruhan syariah. Atas sebab itulah, pakar undang-undang Islam, untuk semua tujuan dan maksud, meletakkan syariah seiring dengan maslahah awam.“Oleh kerana rahmah merupakan pemicu kepada hukum syarak, jelas ia tidak akan tercapai jika orang Islam yang menguatkuasakannya tidak disemaikan dengan sifat penting itu,” kata Nurul.Beliau menambah, pindaan yang dibentangkan Hadi di Dewan Rakyat jelas bertentangan dengan tuntutan syarak tersebut.Katanya, sikap tergesa-gesa mengenakan dan meningkatkan hukuman tidak selari dengan “rahmat Tuhan.””Oleh itu, pindaan kepada Akta 355 yang mahu mengenakan hukuman yang lebih berat adalah bertentangan dengan syarak.”Beliau berkata, sekiranya syariah diperakui sebagai manifestasi rahmah dan keadilan, cadangan Hadi untuk menghadkan skop undang-undang kepada orang Islam menunjukkan sikap hipokrit.“PAS dan Hadi mahu menjadikan orang Islam mangsa demi kepentingan politik mereka.“Mereka tidak telus dengan kepercayaan mereka. Ini kerana skop syariah, yang berdasarkan kepada ‘keadilan’, tidak mengecualikan orang bukan Islam dan tidak pernah terhad kepada orang Islam sahaja.”Beliau berkata ciri utama undang-undang Islam yang sering diperkatakan – mengutamakan kepentingan awam – menunjukkan syariah bukan sekadar berdasarkan keimanan Islam tetapi juga nilai murni yang diamalkan bukan Islam.“Ini bermakna undang-undang digubal berdasarkan kepada maslahah awam dan nilai sejagat yang tidak khusus kepada Islam sahaja, kerana maslahah awam diketahui secara rasional dan uruf dan juga dikecapi oleh orang bukan Islam.“Semuanya menjurus kepada matlamat utama syariah, iaitu belas kasihan,” kata Nurul, yang mempelajari bidang perbandingan agama dan menguasai 7 bahasa termasuk bahasa Arab, Yunani, Ibrani dan Latin.
Berita diatas dipetik daripada portal FMT hari ini. Hujah dan perspektif lain yang dibentangkan oleh Nurul Haq Shahrir ini amat menarik dan pasti lebih membuka minda kita.
Apa komen serta reaksi pemimpin Pas, UMNO, tokoh agama, para mufti dan mereka yang pakar dalam bidang agama mengenai hujah yang dilontarkan oleh Nurul Haq Shahrir itu?
Masihkah perlu usul Akta 355 itu disokong? (SH 25/02/2017).

0

0

votes
Article Rating
Kongsikan artikel ini


MUSTAHIL ZAHID BOLEH KALAH DI BAGAN DATUK, KECUALI….

Timbalan Perdana Menteri, Ahmad Zahid Hamidi nampaknya benar-benar bimbang dengan kedudukannya di Bagan Datuk dalam pilihanraya umum akan datang ini.
Dengan hanya menang sejumlah majoriti 2018 undi pada PRU 13 lalu dan baru-baru ini pula Zahid mendedahkan wujud gerakan mahu mengalahkannya sebagai Ahli Parlimen dalam PRU 14, beliau  kini seperti sudah terasa bahang kekalahan makin dekat menghampirinya.
Kata Zahid, apa yang dikhuatirinya ialah pengaruh pengundi-pengundi yang mendaftar di Parlimen Bagan Datuk tetapi tinggal di luar dan kemudian mempengaruhi ibu bapa mereka untuk tidak mengundi BN.
“Saya yakin, nelayan-nelayan di Parlimen Bagan Datuk yang hadir hari ini (semalam) akan mengundi BN tetapi saya kurang yakin dengan anak-anak kita, saudara-saudara kita, yang duduk di Kuala Lumpur, Pulau Pinang, Singapura dan bandar lain.
“Mereka mendaftar sebagai pengundi Parlimen ini, bila balik ke kampung untuk mengundi, pengaruh ibu bapa mereka sehingga ibu bapa mereka mula goyang-goyang,” katanya  lagi.
Setakat ini sudah dua kali Zahid meluahkan kebimbangan mengenai kedudukannya di Bagan Datuk. Kali pertama, beliau mengatakan wujud gerakan yang ingin mengalahkannya sebagai Ahli Parlimen dan kini, Zahid secara terbuka menzahirkan kerisauannya mengenai pengundi luar pula.
Zahid kemudian seperti merayu dengan berkata, “Jangan kata Zahid tipu kerana Zahid akan bantu rakyat Bagan Datuk. Jangan mahu Zahid yang baru, ini Zahid sudah ada di sini.
“Kalau mahu Zahid tolong Bagan Datuk, semua mesti sokong Zahid.”
Ikut hukum akal, dengan kedudukan sebagai Timbalan Perdana Menteri, terlalu sukar, bahkan hampir mustahil,  untuk beliau dikalahkan di kawasan Parlimen yang sudah diwakilinya sejak sekian lama.
Melalui jawatan nombor dua dalam kerajaan, peruntukan pembangunan tanpa had dan limpahan jentera pilihanraya tentu saja memberi kelebihan terbaik untuk beliau mengekalkan kemenangan.
Malahan, belum pernah lagi ada mana-mana Timbalan Perdana Menteri yang kalah sebagai Ahli Parlimen sebelum-sebelum ini.
Mengapa Zahid terlihat begitu bimbang akan kedudukannya di Bagan Datuk?
Adakah kekalahan sudah dapat dirasai dan makin menghampirinya?
Benarkah kemungkinan kalah itu kerana pengundi luar atau ada faktor lain?
Mengapa pengundi luar Bagan Datuk yang tinggal di Kuala Lumpur, Pulau Pinang, Singapura dan bandar-bandar lain begitu dibimbangi oleh Zahid dan lebih mungkin tidak menyokong serta mempengaruhi ibu-bapa mereka agar tidak mengundinya?
Adakah Zahid bukan pemimpin yang baik bagi mereka?
Kalau pun pengundi-pengundi luar itu mempengaruhi ibu-bapa mereka, apakah ibu-bapa tersebut begitu mudah untuk terpengaruh dan menolak Zahid?
Apakah  isu yang benar-benar membuatkan mereka boleh tidak memberi sokongan kepada Zahid?
Adakah mereka menolak Zahid kerana isu-isu nasional atau sebab-ssbab yang lain?
Ataukah Zahid kini sedar ada pihak-pihak tertentu sedang mempengaruhi, meracuni dan mengawal pengundi-pengundi luar Bagan Datuk itu untuk melihat beliau benar-benar kalah dalam PRU 14 nanti?
Sebagaimana disebut di awal tadi, sebagai Timbalan Perdana Menteri, terlalu sukar, bahkan hampir mustahil, Zahid dapat dikalahkan di kawasannya sendiri.
Beliau hanya mungkin dapat dikalahkan kiranya ada pihak lain dalam UMNO sendiri yang benar-benar mahu melihatnya kalah dan tidak lagi menjadi Ahli Parlimen selepas PRU 14 nanti.
Adakah perkara itu mustahil? (SH 26/02/2017).

0

0

votes
Article Rating
Kongsikan artikel ini


PAS "MENIPU" ORANG KAMPUNG ATAU "MENIPU" DIRI SENDIRI?

Kebelakangan ini Pas seolah-olah ada dua wajah dan  juga dua jalur perjuangan.
Pertama, di kampung-kampung dan kawasan pedalaman, Pas tetap mengatakan musuh sebenar mereka adalah UMNO dan Pas mampu menjadi pengganti UMNO.
Sebab itu, di kalangan pengikut bawahan, terutama mereka yang sudah disebatikan dengan keyakinan agar jangan membaca Utusan atau menonton TV3, sentimen anti UMNO dan BN masih masih lagi kelihatan menebal dan sama seperti dahulu.
Dalam masa yang sama, selain bertegas untuk terus mempertahankan Kelantan dengan cuba mengadu-domba kononnya ada pakatan sulit antara Amanah dengan UMNO, Pas juga mengimpikan untuk menawan kembali Terengganu dan Kedah.
Kedua, dalam masa yang sama terlihat seakan ada keghairahan yang tak mampu ditahan-tahan lagi untuk Pas terus meletakkan Najib Razak dan UMNO kekal berkuasa di negara ini.
Ia bukan saja tergambar melalui hubungan baik dan mesra pemimpin Pas dengan pemimpin UMNO, bahkan juga melalui kenyataan-kenyataan  seperti Pas tidak mahu berebut kuasa, Pas hanya ingin jadi penasihat saja dan bukan matlamat Pas untuk menjatuhkan UMNO, sebaliknya untuk memperkukuh ummah semata-mata.
Jika dicari dalam youtube pula, dulu Hadi Awang pernah berkata, kalau UMNO jatuh sekalipun tidak mungkin DAP yang berkuasa kerana jumlah kerusi minima yang parti itu miliki, tetapi kini ditakut-takutkan bahawa jika UMNO jatuh, kuasa Melayu akan turut jatuh dan DAP yang akan mengambil-alihnya.
Nada Pas mengenai DAP sekarang sudah saling tak tumpah macam yang selalu digembar-gemburkan oleh pemimpin UMNO kepada orang-orang Melayu.
Di antara dua wajah dan dua jalur itu, yang mana satu sebenarnya menjadi  perjuangan sebenar Pas?
Kenapa Pas sekarang perlu ada dua wajah serta dua jalur dan tidak dengan  satu wajah serta satu jalur perjuangan saja sepertimana sebelum-sebelum ini?
Mengapa sementara mahu menjatuhkan UMNO dan menjadi pengganti UMNO, kenyataan-kenyataan lunak seperti tidak mahu berebut kuasa, ingin menjadi penasihat saja dan bukan matlamat Pas mengalah UMNO, masih kedengaran?
Apakah terlalu sukar untuk Pas berterus-terang mengenai satu hasrat perjuangan dan satu matlamatnya dalam PRU 14 akan datang ini – mengalahkan UMNO atau mahu membantu UMNO?
Adakah Pas sedang menipu pengikut-pengikutnya atau mereka menipu diri sendiri atas nama perjuangan Islam yang dilaung-laungkan? (SH 26/02/2017).

0

0

votes
Article Rating
Kongsikan artikel ini


KALAU TUN MAHATHIR NYANYUK, KENAPA PULA BELIAU DIMINTA BERSARA?
BUKANKAH LEBIH MUDAH NAJIB MENANG PILIHANRAYA?

Nyanyuk adalah istilah paling popular yang ditujukan kepada Tun Mahathir Mohamad sejak akhir-akhir ini.
Dari pemimpin UMNO, menteri hinggalah kepada pencacai dan blogger 6.6 peratus, istilah nyanyuk  sangat kerap diguna untuk memperlekeh bekas Perdana Menteri yang sudah berusia 92 tahun itu.
Mengikut  Kamus Dewan, istilah nyanyuk bermaksud berkelakuan seperti kanak-kanak, tidak berapa betul atau bercakap yang bukan-bukan.
Dalam konteks Tun Mahathir sekarang dan beberapa siri kritikannya kepada Najib, bolehkah beliau dianggap sebagai nyanyuk?
Apakah pandangan,  kritikan atau kata-kata Tun Mahathir kepada Najib yang boleh dianggap sebagai nyanyuk?
Adakah label nyanyuk itu kerana Tun Mahathir benar-benar sudah nyanyuk atau kerana Najib dan pengampunya tidak mampu berhujah balas dengan beliau yang sudah berusia 92 tahun?
Apabila Tun Mahathir menarik sokongan kepada Najib kerana skandal 1MDB dan disebabkan ada wang RM2,600 juta disahkan masuk ke dalam akaun peribadi Perdana Menteri, adakah beliau dianggap sudah nyanyuk?
Apabila Tun Mahathir keluar UMNO, menubuhkan Bersatu dan kini terus berusaha keras untuk menjatuhkan Najib, nyanyukkah beliau?
Jika Tun Mahathir benar-benar seorang nyanyuk, kenapakah Najib dan para pemimpin UMNO, termasuk Setiausaha Akhbarnya masih berhempas-pulas menjawab dan menyerang balas beliau?
Adakah orang yang  waras masih sanggup mahu berlawan dengan seseorang yang dianggap sudah nyanyuk?
Tidakkah orang nyanyuk saja yang sudi berlawan hujah dengan orang yang dianggapnya sudah nyanyuk?
Jadi, siapa nyanyuk?
Jika Najib dan sekalian pemimpin UMNO, termasuk Setiausaha Akhbar beliau tidak sama nyanyuk, bukankah suatu kelebihan kepada mereka jika berlawan dengan Tun Mahathir yang dianggap sudah nyanyuk itu?
Pernahkah kita dengar dalam dunia ini orang tidak nyanyuk tidak menang bila berlawan dengan orang nyanyuk?
Jadi, dalam mengata Tun Mahathir nyanyuk, mengapa diminta beliau agar segera bersara kerana bukankah lebih mudah untuk orang tidak nyanyuk menewaskan orang nyanyuk?
Dalam hal ini, Najib seharusnya bersyukur kerana berlawan dengan Tun Mahathir yang dianggap oleh penyokong dan pengampunya sebagai nyanyuk kerana kemenangan sudah pasti akan berpihak kepadanya.
Tidaklah mungkin pengundi-pengundi yang tidak nyanyuk akan memenangkan Tun Mahathir yang sudah nyanyuk, kecuali rata-ratanya rakyat Malaysia juga adalah nyanyuk.
Tetapi, mengapa masih berterusan menyerang Tun Mahathir yang dianggap nyanyuk dan memintanya agar segera bersara?
Adakah Najib masih tidak yakin menang PRU 14 meskipun lawannya adalah Tun Mahathir yang dianggap sudah nyanyuk?
Mana Najib nak letak muka agaknya jika UMNO dan BN kalah PRU 14 nanti sedangkan hanya berlawan dengan seorang tua berusia 92 tahun yang selalu dikata sudah nyanyuk?
Adakah selepas PRU 14 nanti, Najib akan benar-benar jadi nyanyuk? (SH 28/02/2017).

0

0

votes
Article Rating
Kongsikan artikel ini


NAJIB BENAR2 SUDAH TERDESAK

Siapa pun yang membaca kenyataan Najib Razak mengenai kenaikan harga minyak, perlaksanaan BR1M serta GST dan percubaan membandingkannya dengan Arab Saudi, dapat merasakan beliau dalam keadaan sangat terdesak untuk meraih sokongan rakyat sempena lawatan Raja Salman ke negara ini.
Membandingkan dengan Arab Saudi dalam beberapa perkara ketika Raja Salman berada di sini memperlihatkan Najib dalam kesempitan dalam mengambil kesempatan sehingga perbandingan yang dibuatnya kelihatan tidak kena sama sekali.
Kalau pun mahu membuat perbandingan, Najib sepatutnya membandingkan epal dengan epal juga dan bukan menyamakan pisang dengan kurma.
Mungkin sebagai satu petanda bahawa harga minyak akan naik lagi pada 1 Mac ini, Najib mengkritik mereka yang bising-bising dengan kenaikan petrol sebanyak 10 sen atau 20 sen, sedangkan kata beliau, di Arab Saudi kenaikannya adalah 50 peratus.
Sebagaimana dilaporkan oleh Malaysiakini, kali terakhir Arab Saudi menaikkan harga minyak ialah pada Disember 2015 iaitu Ron91 sebanyak 20 sen daripada 0.45 riyal kepada 0.65 riyal, manakala Ron95 daripada 0.60 riyal kepada 0.90 riyal.
Berapa harga semasa minyak di Malaysia meskipun kenaikannya cuma 10 sen atau 20 sen?
Berapa pula harga kenderaan di Arab Saudi jika dibandingkan dengan Malaysia?
Maka, adil dan tepatkah perbandingan harga minyak antara Malaysia dengan Arab Saudi yang dibuat Najib itu?
Selain itu, Najib juga mendakwa Arab Saudi turut merancang untuk menyalurkan bantuan wang tunai mirip BR1M kepada rakyatnya, di samping akan memperkenalkan GST.
Sekali lagi, Najib tersilap dan sangat terdesak untuk meraih sokongan rakyat dalam membuat perbandingan sehingga terlupa bahawa Malaysia adalah negara demokrasi, sedangkan Arab Saudi sebuah negara monarki.
Di Arab Saudi, oleh kerana ia pemerintahan monarki dan tiada pilihanraya umum, bantuan yang dihulurkan adalah semata-mata untuk membantu rakyat yang kesusahan dan bukan untuk mendapatkan populariti.
Bantuan yang mereka berikan tiada elemen politik kepartian, tidak disalurkan melalui pejabat parti dan tidak juga digembar-gemburkan berulangkali di televisyen seolah-olah idea yang cukup luar biasa.
Dari segi GST pula, sedarkah Najib bahawa di Arab Saudi, rakyat mereka tidak dibebankan dengan banyak cukai seperti di negara kita ini?
Berapa pula pendapatan per kapita dan gaji asas kakitangan awam di Arab Saudi?
Oleh itu, dapat difahami bahawa jika GST dilaksanakan di Arab Saudi ia adalah bertujuan untuk menampung perbelanjaan bagi kepentingan rakyatnya yang sudah diberi banyak keselesaaan selama ini dan berbeza dengan di Malaysia di mana GST lebih bertujuan mendapatkan wang semata-mata sambil menutup kegagalan Najib dari segi memajukan ekonomi negara.
Berbeza dengan Tun Mahathir Mohamad, disebabkan gigih memajukan ekonomi dan berjaya menarik banyak pelaburan asing, beliau tidak memerlukan GST yang menyusahkan rakyat untuk mendapatkan wang bagi negara.
Lantaran terdesak itulah agaknya sampai Setiausaha Akhbar Najib sendiri, Tengku Sharifuddin Tengku Ahmad untuk kesekian kalinya terpaksa membuat kenyataan bagi pihak dirinya sendiri untuk menyerang Tun Mahathir.
Biasanya seorang Setiausaha Akhbar hanya mendraf kenyataan akhbar untuk ditandatangani oleh bossnya saja, bukan beliau yang bertindak menyerang musuh majikannya.
Apalah sangat level seorang Setiausaha Akhbar yang cuma makan gaji jika dibandingkan dengan bekas Perdana Menteri?
Apakah sudah tiada menteri, timbalan menteri atau pemimpin UMNO  lain yang sudi bersuara, maka sekarang ini Setiausaha Akhbar juga sudah mahu masuk gelanggang politik?
Adakah dari sudut lain, ini bermakna Setiausaha Akhbar tersebut sedang mempromosi dirinya dengan harapan agar diberi peluang bertanding dalam PRU 14 akan datang? (SH 27/02/2017).

0

0

votes
Article Rating
Kongsikan artikel ini


TUAN IBRAHIM PENYELAMAT PAS?

Dalam barisan kepimpinan Pas sekarang, Tuan Ibrahim Tuan Man dilihat paling konsisten dan masih boleh diharap sebagai seorang pejuang yang memahami derita rakyat.
Bukan saja dalam hal 1MDB, SRC International, Felda dan segala isu lain yang muncul, suaranya yang memihak kepada kehendak rakyat jarang benar tidak kedengaran.
Berbanding pemimpin-pemimpin Pas lain, mereka bukan saja jarang bersuara atau hanya bercakap dalam isu-isu terpilih, kadangkala hadir ke Parlimen pun tidak lagi menjadi keutamaan.
Ketika rakyat terus terbeban dengan kos sara hidup di samping inflasi yang kian meningkat, Tuan Ibrahim sekali lagi meminta agar kerajaan membatalkan “cukai pukat harimau” GST atau setidak-tidak menurunkan kadarnya kerana ia jelas mendatangkan derita berganda kepada rakyat.
Mana suara pemimpin Pas yang lain?
Apa pula kata Hadi Awang mengenai GST?
Tidak lama sebelum ini, Presiden Pas itu, meskipun sedar ahli, pengikut dan penyokong parti itu kebanyakannya terdiri daripada orang-orang kampung dan golongan susah, masih lagi tergamak mengatakan GST adalah penggerak serta paling berkesan meningkatkan ekonomi negara.
Hadi membela rakyat atau mempertahankan Najib?
Apa pula kata Najib Razak tentang GST?
Kata Najib, GST adalah penyelamat kepada ekonomi dan kewangan negara.
Ehh…ehh…sama pulak fikiran Hadi dengan Najib yerr?
Nampaknya, menyokong Hadi sudah sama dan tidak ubah seperti menyokong Najib saja layaknya.
Dalam hal ini, alangkah beruntungnya Pas jika dalam Muktamarnya di Kedah 28 April ini, mereka dapat menjadikan Tuan Ibrahim sebagai Presiden Pas yang baru menggantikan Hadi.
Harus diakui, berdasarkan beberapa petunjuk dalam setahun dua ini, Hadi sudah tidak relevan lagi, bukan saja untuk terus memimpin Pas, tetapi juga dengan perjuangan semasa mewakili kepentingan rakyat.
Hadi seolah-olah ada kecenderungan lain dalam hala tujunya dan kekalnya beliau lagi sebagai Presiden hanya menjadikan Pas semakin terpinggir serta tersisih daripada arus perdana politik negara.
Dalam keadaan ini, tidak syak lagi Tuan Ibrahim adalah satu-satunya yang dapat memulih dan mengangkat semula martabat perjuangan Pas kepada kedudukan yang sebenarnya.
Susahkah untuk  ahli-ahli Pas  berfikir mengenainya? (SH 27/02/2017).

0

0

votes
Article Rating
Kongsikan artikel ini


SIAPA KATA LAWATAN RAJA SALMAN SUDAH MELENYAPKAN ISU WANG RM2,600 JUTA?

Sebagaimana yang dijangka, lawatan Raja Salman bin Abdul Aziz al-Saud, pemerintah Arab Saudi ke negara ini akan cuba dimanfaatkan sebaiknya, antara lain untuk mengambus isu wang RM2,600 juta yang diterima Najib Razak melalui akaun peribadinya.
Tidak saja penyokong dan pengampu Najib serta askar siber 6.6 peratus yang ghairah berbuat demikian, bahkan seorang profesor universiti juga bersikap sama.
Hujah mereka tidak lain ialah jika wang yang diterima Najib itu bukan benar-benar derma daripada kerabat Diraja Arab Saudi, tidak mungkin Raja Salman sanggup mencemar duli mengadakan lawatannya ke Malaysia ini.
Makna kata, hujah mereka ialah dengan datangnya Raja Salman itu ia dengan sendirinya mengesahkan wang yang diterima Najib itu adalah derma daripada kerabat Diraja Arab Saudi.
Malah Profesor universiti yang tak pernah dikenali itu berkata lagi, kehadiran Raja Salman bukan saja mengesahkan wang itu datang daripada keluarga Diraja Arab Saudi, malah juga diberikan berdasarkan pencapaian dan usaha Najib memartabatkan Islam di negara ini dan juga di peringkat global.
Amboii…agak-agak lerr dan pandanglah kiri kanan dulu kalau ia pun nak mengampu Najib sampai begitu tinggi!!
Kalau Anwar Ibrahim tidak berada di penjara ketika ini, pastilah digelarnya profesor sedemikian itu sebagai “profesor kangkung” yang bukan saja mencemarkan nama universiti, tetapi juga ketamadunan ilmu dalam menilai sesuatu perkara.
Jika diimbas kembali, walaupun tidak dinamakan siapa kerabat Diraja Arab Saudi yang didakwa memberi wang kepada Najib itu, paling mungkin ia adalah Putera Turki Abdullah al-Saud, pemilik PetroSaudi yang diketahui ada urusniaga dengan 1MDB.
Kerabat-kerabat yang lain tidak mungkin boleh dikaitkan dengan derma kepada Najib kerana mereka tidak ada apa-apa urusniaga atau kepentingan untuk berbuat demikian.
Bak kata Tun Mahathir Mohamad, orang gila pun tak mungkin sedia menderma sebanyak itu tanpa apa-apa sebab, lebih-lebih lagi jika difahami perangai orang Arab itu sendiri.
Ayah Putera Turki, Raja Abdullah al-Saud adalah Raja Arab Saudi sebelum Raja Salman dan sudah meninggal dunia pada penghujung 2015 yang lalu.
Sebaik Raja Salman menaiki takhta, antara tindakan yang diambilnya ialah memecat Putera Turki sebagai Gabenor Riyadh untuk mengukuhkan lagi cengkaman kuasanya.
Dalam konteks ini, jika pun ada yang masih mempercayai wang RM2,600 juta itu sebagai derma daripada kerabat Diraja Arab Saudi, Raja Salman jelas telah lama menjarakkan dirinya dengan perkara tersebut.
Dalam erti kata lain, lawatan beliau ke Malaysia tidak boleh lagi dikaitkan dengan mana-mana kerabat yang mungkin boleh dikaitkan dengan Najib.
Selain itu, harus juga difahami bahawa lawatan Raja Salman bukan saja ke Malaysia, tetapi juga ke Indonesia, Jepun dan juga China. Di Malaysia, singgahnya beliau hanya empat hari berbanding di Indonesia selama 10 hari, termasuk berehat di Bali selama enam hari.
Tetapi di Indonesia, mereka tidak kecoh-kecoh dengan lawatan Raja Salman kerana Jokowi tiada apa-apa yang mahu dibersihkan dengan kunjungan Penjaga Dua Kota Suci itu.
Media-media antarabangsa pula melaporkan lawatan Raja Salman ke beberapa negara Asia kali ini adalah dalam misi untuk menjual IPO Aramco, syarikat minyak milik Arab Saudi.
Jika kita berpegang kepada bukti nyata dan penemuan di Amerika Syarikat, Switzerland dan Singapura, wang RM2,600 juta itu bukanlah derma sesiapa, sebaliknya lencongan daripada dana 1MDB yang dicuri.
Dalam kertas pendakwaan Jabatan Kehakiman Amerika, jelas disebut sejumlah AS$731 juta atau lebih RM3,000 juta keseluruhan wang 1MDB yang dilencongkan telah dimasukkan ke dalam akaun peribadi “Malaysian Official 1”.
Di Switzerland, Jabatan Peguam Negaranya juga mendapati penemuan yang sama dan memohon kerjasama MLA daripada Malaysia bagi siasatan dan pengesahan lanjut. Malangnya, dua kali pernohonan MLA itu ditolak oleh Peguam Negara kita.
Jika tiada apa-apa yang ingin dilindungi, mengapakah kita takut untuk memberi kerjasama MLA kepada pihak berkuasa Switzerland?
Di Singapura, selain lima orang sudah dihukum penjara dan dua buah bank ditutup angkara 1MDB, menjadi fakta mahkamah juga bahawa Tanore Finance, syarikat yang dibuktikan menyalurkan wang ke dalam akaun peribadi Najib di Ambank itu adalah kepunyaan Eric Tan Kim Loong.
Lebih mengejutkan turut disahkan di mahkamah Singapura bahawa Eric Tan dan Jho Low adalah orang yang sama yang mempunyai dua passport berbeza. Wang tersebut disalurkan melalui BSI Bank, cawangan bank Switzerland yang diarahkan tutup oleh pihak berkuasa kewangan Singapura.
Berdasarkan bukti yang nyata dan penemuan sahih di beberapa negara, wang RM2,600 juta dalam akaun peribadi Najib itu tidak ada kaitan sama-sekali dengan derma atau kerabat Diraja Arab Saudi.
Jadi, mengaitkan wang yang diterima Najib kononnya tidak lagi menjadi isu dan sudah lenyap dengan kedatangan Raja Salman agak kelakar bunyinya dan tidak masuk akal, kecuali memang kita tidak mahu melihat fakta-fakta kebenaran yang ada di depan mata.
Raja Salman melawat Asia, termasuk Malaysia adalah atas agenda yang lebih besar untuk kepentingan Arab Saudi. Beliau tidak mungkin bercakap mengenai wang dalam akaun peribadi Najib kerana ia tidak berkait dengan kepentingan Arab Saudi, lagi pun mustahil mereka tidak membaca portal berita antarabangsa seperti WSJ, NY Times, Guardian dan sebagainya.
Hanya golongan pengampu dan perasan saja yang merasakan lawatan Raja Salman telah melenyapkan isu RM2,600 juta. Isu tersebut bukan saja terus ada, malah dengan datangnya Raja Salman ia membuatkan lebih ramai yang percaya dana itu bukan derma daripada kerabat Diraja Arab Saudi, kecuali Raja Salman sendiri dapat mengesahkannya atau Najib berani meminta Penjaga Dua Kota Suci itu untuk membersihkan namanya.
Lagi pula, kedatangan Raja Salman tidak sama sekali membuatkan kes di seluruh dunia berkaitan dana 1MDB tergugur begitu saja. Kita tunggu saja hasil perbicaraannya nanti. (SH 28/02/2017).

0

0

votes
Article Rating
Kongsikan artikel ini


BESORNYA CITA-CITA TERBARU PAS!!

Dulu Pas hanya mahu bertanding 70 kerusi Parlimen sahaja dan menyasarkan menang sekurang-kurangnya 40 daripadanya. Mereka berkeras jumlah 70 kerusi itu tidak boleh dikacau oleh sesiapa.
Dengan kemampuan menang 40 kerusi, matlamat Pas sekadar memadai mahu jadi “king maker”  atau kuasa penentu di antara BN dan Pakatan Harapan.
Itu cita-cita dulu. Sekarang cita-cita Pas jauh lebih besar lagi daripafa sekadar menjadi kuasa penentu.
Menurut Naib Presiden Pas, Mohd Amar Nik Abdullah, berdasarkan kajian, Pas kini bukan saja cerah untuk mengekalkan pemerintahan di Kelantan, bahkan tidak mustahil mampu menawan Putrajaya.
Bagi tujuan itu, Pas katanya, akan bertanding di semua kawasan Parlimen dalam PRU 14 akan datang, selain sedia bergerak sendirian serta menghadapi pertandingan lebih daripada dua penjuru.
Melalui kajian dibuat, peluang PAS cerah untuk menang bukan hanya di Kelantan, malah tidak mustahil kita akan rampas Malaysia, tambah Timbalan Menteri Besar Kelantan itu lagi.
Daripada “king maker”, Pas kini ada cita-cita baru iaitu bertanding sendirian untuk menawan Putrajaya.
Makanya, Bersatu yang masih ghairah mahu bekerjasama dengan Pas, baiklah lupakan saja hasrat itu.
Besornya cita-cita dan banyaknya modal kewangan Pas untuk bertanding di semua 222 kawasan Parlimen kali ini.
Tetapi, sebelum itu apa kata kita lihat fakta sejarah mengenai jumlah kemenangan yang mampu diraih Pas sama ada ketika bertanding sendirian atau bergabung dengan lain-lain parti.
– Pilihanraya 1974 (bergabung dengan UMNO) – 14 kerusi.
– Pilihanraya 1978 (bersendirian) – 5 kerusi.
– Pilihanraya 1982 (bersendirian) – 5 kerusi.
– Pilihanraya 1986 (bersendirian) – 1 kerusi.
– Pilihanraya 1990 (bergabung dengan Semangat 46) – 7 kerusi.
– Pilihanraya 1995 (bergabung dengan Semangat 46) – 7 kerusi.
– Pilihanraya 1999 (bergabung dalam Barisan Alternatif iaitu Pas, PKR dan DAP) – 27 kerusi.
– Pilihanraya 2004 (bergabung dalam Barisan Alternatif iaitu Pas dan PKR) – 7 kerusi.
– Pilihanraya 2008 (bergabung dalam Pakatan Rakyat iaitu Pas,PKR, DAP) – 23 kerusi.
– Pilihanraya 2013 (bergabung dalam Pakatan Rakyat  iaitu Pas,PKR, DAP) – 21 kerusi.
Berdasarkan fakta sejarah di atas, adakah Pas kuat dan menang banyak kerusi Parlimen ketika bersendirian atau sewaktu bergabung dengan parti-parti lain?
Keajaiban bagaimana yang Pas harapkan untuknya menang sekurang-kurangnya 112 daripada keseluruhan 222 kerusi Parlimen untuk membolehkan Putrajaya dapat ditawan?
Sudahkah Pas mengukur baju di badannya sendiri? (Shahbudin 01/03/2017).

0

0

votes
Article Rating
Kongsikan artikel ini


SEPARUH DARIPADA AS$27 BILION, NILAINYA BERAPA?

Semalam gegak-gempita golongan penyokong dan pengampu Najib Razak dengan berita syarikat minyak Arab Saudi, Aramco membeli 50 peratus pegangan saham dalam projek Rapid Petronas di Pengerang, Johor.
Kata mereka, ia merupakan satu lagi tanda hubungan baik dan saling percaya-mempercayai antara Raja Salman dengan Najib.
Pada awal tahun sebelum ini, tersebar berita bahawa Aramco berhasrat untuk menangguhkan rancangannya untuk menjalin kerjasama dengan Petronas dalam Projek Penapisan dan Pembangunan Petrokimia Bersepadu (Rapid) di Pengerang itu.
Alasanya ialah pelaburan dalam projek tersebut dianggap tidak akan menjana pulangan yang mencukupi untuk Aramco.
Menteri Kewangan Kedua, Johari Abdul Ghani pada 31 Januari 2017 mengesahkan penarikan diri Aramco dalam projek bernilai AS$27 bilion itu, tetapi mengatakan ia tidak memberi kesan apa-apa kerana Petronas memang membiayainya sendiri sejak awal lagi.
Aliran tunai untuk dana projek itu sehingga siap sentiasa berdasarkan hanya kepada kemampuan Petronas sendiri, tambah beliau lagi.
Alih-alih sempena lawatan Raja Salman ini, Aramco tiba-tiba bukan saja menandatangani perjanjian pembelian saham sebanyak 50 peratus projek Rapid bernilai AS$7 bilion atau kira-kira RM31 bilion, bahkan  mengatakan tidak pernah ada rancangan untuk menarik diri.
Apa yang pelik dalam hal ini?
Johari mengatakan projek Rapid bernilai AS$27 bilion, tetapi Aramco membeli 50 peratus daripadanya dengan hanya AS$7 bilion.
50 peratus  atau separuh daripada nilai AS$27 bilion, berapa angkanya?
Sekiranya ada Profesor Matematik, tolonglah jelaskannya?
Jika dalam kes pembelian 37 peratus saham Eagle High Plantation di Indonesia oleh Felda yang bernilai AS$505.4 juta, nilai yang sanggup dibeli oleh agensi peneroka itu dilaporkan sehingga 173 peratus lebih lebih tinggi berbanding harga pasaran, kenapa pula dalam menjual saham Rapid di Pengerang, ia seolah-olah dengan harga lelong?
Adakah ini cara kerajaan Malaysia berniaga, beli mesti mahal dan jual mesti murah?
Adakah kerana harga murah itu yang menjadi sebab utama Aramco tidak jadi menarik diri dan seterusnya setuju mengusai 50 peratus saham Rapid? (Shahbudin 01/03/2017).

0

0

votes
Article Rating
Kongsikan artikel ini


ANTARA NAZRI AZIZ DAN PROTON YANG DIILHAM TUN M, SIAPA GAJAH PUTIH?

Dalam tulisan di blognya pada April 2016 iaitu sejurus selepas mengundurkan diri sebagai Pengerusi Proton, Tun Mahathir Mohamad ada menyenaraikan pemberian kerajaan kepada syarikat kereta nasional itu serta perbandingan dengan sumbangan Proton kepada kerajaan.
Pemberian kerajaan kepada Proton  ialah:-
– RM1,320 juta dalam bentuk insentif cukai yang juga layak diterima oleh kereta lain.
– RM773.8 juta dalam bentuk geran penyelidikan dan pembangunan, geran khas, pakej rangsangan yang turut dinikmati oleh pengeluar automitif lain.
– RM12,532.6 juta insentif khusus yang turut dinikmati oleh pemain industri automotif
– secara keseluruhannya bermula 1985 sehingga kini, sumbangan kerajaan kepada Proton ialah sebanyak RM14,631.4 juta.
Sumbangan Proton kepada kerajaan pula ialah:-
– duti eksais sejak 1985 hingga sekarang berjumlah RM11,785 juta.
– cukai jualan sejak 1985 hingga sekarang sebanyak RM9,470 juta.
– cukai korporat sejak 1985 hingga sekarang sebanyak RM1,410 juta.
– duti import sejak 1985 hingga 2008 ialah RM1,403 juta.
– cukai GST sejak 1 April 2015 sebanyak RM28 juta.
– secara keseluruhannya sumbangan Proton kepada kerajaan sejak 1985 hingga sekarang ialah sejumlah RM24,095 juta.
Bermakna, sumbangan Proton kepada kerajaan ialah RM24,095 juta berbanding pemberian kerajaan kepada Proton sebanyak RM14,631.4 juta.
Sebagai tambahan, kata Tun Mahathir lagi dalam tulisan di blognya itu, Proton juga telah menyediakan 12,000 peluang pekerjaan secara langsung dan 250,000 lagi secara tidak langsung kepada rakyat Malaysia.
Berbanding Nazri Aziz, sejak beliau berada dalam kerajaan bermula ketika Tun Mahathir menjadi Perdana Menteri sehinggalah sekarang, berapa banyakkah pemberian kerajaan dari segi gaji, elaun dan kemudahan-kemudahan lain kepadanya?
Apa pula sumbangan Nazri kepada kerajaan yang boleh rakyat ingati sehingga sekarang?
Agak-agak antara pemberian kerajaan kepada Nazri dengan sumbangannya kepada kerajaan sebagai menteri, mana satu yang lebih besar?
Antara Nazri dengan Proton yang diilhamkan oleh Tun Mahathir, siapa sebenarnya gajah putih? (Shahbudin 02/03/2017).

0

0

votes
Article Rating
Kongsikan artikel ini


"SATU UNDI UNTUK BN ADALAH SATU UNDI UNTUK RASUAH"

Pakatan Harapan melahirkan kebimbangan berhubung amalan rasuah yang makin berleluasa di bawah pentadbiran Najib Razak. Barometer Korupsi Global Transperancy International (Asia Pasifik) bagi tahun 2016 telah mendedahkan seramai 60 peratus rakyat Malaysia bersetuju bahawa tahap rasuah negara ini semakin teruk dengan pertambahan dua kali ganda berbanding 30 peratus pada tahun 2014.
Kenyataan ini disokong oleh kajian Barometer Edelmen Trust Malaysia 2017 yang menyatakan bahawa seramai 52 peratus rakyat Malaysia telah hilang kepercayaan kepada institusi dan sistem pentadbiran, ekonomi dan sosial manakala 83 peratus rakyat Malaysia bersetuju bahawa rasuah sebagai punca utama.
Pada bulan Mac tahun lepas, majalah ‘Time’ telah menempatkan Malaysia sebagai negara kedua paling korup di dunia selepas Brazil. Sama juga seperti yang dilaporkan pada bulan Mei 2016, Malaysia berada di kedudukan nombor dua di dunia selepas Russia di dalam The Economist’s Crony Capitalism Index 2016.
Dua bulan kemudian, nama Malaysia sekali lagi telah dimalukan di seluruh dunia apabila Jabatan Keadilan Amerika Syarikat menyatakan negara kita mengamalkan dasar kleptokrat akibat skandal 1MDB.
Pada tahun 2015, Global Financial Integrity (GFI) menempatkan Malaysia dalam senarai lima negara utama di dunia yang mengamalkan aliran tunai keluar secara haram dengan jumlah terkumpul bersamaan RM1.8 trilion antara tahun 2004 dengan 2013.
Dengan skandal-skandal 1MDB, Jabatan Air Negeri Sabah, Felda, dan Majlis Amanah Rakyat, ini membuktikan bahawa budaya korupsi yang diamalkan oleh Kerajaan Umno BN semakin membarah.
Kos rasuah terpaksa ditanggung oleh rakyat dalam bentuk kemerosotan nilai matawang ringgit, pemotongan peruntukan untuk sektor kritikal seperti pendidikan dan kesihatan, GST, serta kenaikan kos  sara hidup.
Kerajaan Pakatan Harapan menawarkan sebuah permulaan baru dengan:
1. memastikan tiada campurtangan politik dalam Syarikat Berkaitan Kerajaan (GLC), agensi pelaburan dan khazanah negara. Kesemua ini akan dibenarkan untuk membuat keputusan berdasarkan mandat pelaburan daripada mandat rakyat;
2. melantik seseorang yang berwibawa untuk menjadi peguam negara yang diberi kebebasan untuk menjalankan tugas-tugas siasatan terhadap sesiapa sahaja mengikut Perlembagaan; dan
3. memastikan kebebasan media, termasuk agensi-agensi berita dan penyiaran berita milik rakyat yang dibenarkan berfungsi secara bebas dan saksama.
Oleh yang demikian, Pakatan Harapan menyeru kepada semua rakyat Malaysia yang menentang rasuah dan inginkan perubahan untuk segera mendaftar dan keluar mengundi pada Pilihan Raya Umum akan datang.
PAKATAN HARAPAN
02 Mac 2017
Datuk Raja Kamarul Bahrin
Parti Amanah Negara
(AMANAH)
Rafizi Ramli
Parti Keadilan Rakyat
(PKR)
YB Tony Pua
Parti Tindakan Demokratik
(DAP).

0

0

votes
Article Rating
Kongsikan artikel ini


KENAPA TAKUT BERDEBAT?

Apabila Mufti Perlis, Dr Mohd Asri Zainul Abidin ingin berdebat dengan Hadi Awang berhubung Akta 355, ia sebenarnya adalah penghormatan buat Presiden Pas.
Ia adalah ruang yang sangat baik untuk Hadi memperjelas dan menghuraikan sendiri segala kekeliruan, salah faham atau kekaburan mengenai Akta 355 yang diusulkannya di Parlimen.
Seluruh pimpinan Pas, baik di peringpat pusat, negeri dan kawasan di seluruh negara, seharusnya memberi galakan dan rangsangan kepada Hadi agar menerima pelawaan Dr Asri itu.
Lagi pun, jika sudah mengadakan perhimpunan di Padang Merbok dan ada pemimpin Pas pula sampai “berteh tarik” ke London untuk mendendangkan Akta 355, apa perlu ditakuti lagi dengan berdebat?
Bukankah Akta 355 seperti maruah Pas sekarang ini, selepas tidak banyak lagi bercakap mengenai hudud?
Maka, di pentas mana pun, Pas seharusnya tidak gentar untuk berhujah dan mempertahankan apa yang mereka sedang perjuangkan.
Jadi, di mana wajarnya meminta Hadi agar jangan menyahur cabaran Dr. Asri itu? (
Shahbudin 03/03/2017).

0

0

votes
Article Rating
Kongsikan artikel ini


UMNO MAKIN KALUT, PENGERUSI MARA BAKAL SAMAN AHLI MAJLIS MARA?

Secara tiba-tiba pada 1 Mac lalu, tersebar berita mengenai pengarah pemasaran sebuah syarikat membuat laporan polis terhadap seorang pemimpin kanan UMNO yang mendakwa melakukan penyelewengan dana sebanyak RM2.7 juta melibatkan yayasan yang diterajuinya.
Dana tersebut dikatakan adalah geran untuk membangunkan perisian komputer bagi Suruhanjaya Komunikasi dan Multimedia Malaysia atau SKMM.
Laporan polis yang dibuat pada Isnin, 27 Februari itu kemudian dipanjangkan SPRM untuk tindakan seterusnya.
Ketika itu, semua orang berteka-teki siapakah pemimpin kanan UMNO tersebut, tambahan lagi apabila SPRM pada 2 Mac turut mengeluarkan kenyataan akan menyiasat “Ahli MT UMNO” tersebut, meskipun dilaporkan laporan polis itu sudah ditarik balik.
Dalam kenyataannya kepada media, pengarah pemasaran itu mengatakan beliau menarik balik laporan polisnya kerana menganggap kes yang dibangkitkannya sudah selesai.
Walaupun demikian, di media sosial khususnya, masih ramai yang tertanya-tanya siapakah “Ahli MT UMNO”  yang dikaitkan itu dan benarkan dakwaan yang ditujukan terhadapnya?
Ada juga yang mempersoalkan kenapa SPRM terlalu cepat memberi kenyataan dan dengan berani pula menyebut pemimpin berkenaan sebagai “Ahli MT UMNO”?
Segala-galanya hanya terdedah apabila Annuar Musa yang sedang berada di Mekah memberi respon agak panjang mengenai perkara tersebut di laman Facebook miliknya.
“Kita terpinga-pinga dibuatnya berikutan adanya laporan polis dan Suruhanjaya Pencegahan Rasuah Malaysia (SPRM). Kemudian dengar pula laporan polis ditarik balik kerana sudah selesai cara baik,” kata Annuar dalam tulisannya di laman sosial itu.
Selain menafikan segala tuduhan yang ditujukan terhadapnya, Annuar yang juga Ketua Penerangan UMNO dan Pengerusi Mara turut menyifatkan, segala dakwaan terhadapnya dan melibatkan yayasan yang diterajuinya, adalah fitnah dan palsu.
“Apakah aduan palsu dan memberi maklumat palsu tidak perlu disiasat atau ‘tangan ghaib ini’ cukup berkuasa dan boleh mengatur segalanya mengikut selera mereka?“Cukuplah saya membiarkan pihak tertentu bebas dengan tindakan mereka. Apakah undang-undang negara ini sewenang-wenangnya membenarkan tuduhan atau aduan untuk diviral sehingga pihak tidak bersalah menjadi mangsa fitnah demi fitnah.“Apakah ini senjata peras ugut apabila kehendak seseorang atau taiko di belakangnya tidak ditunaikan atau bila lagi perniagaan seseorang tidak menjadi?” soal beliau lagi.Sehubungan itu, Annuar kini menyerahkan kepada peguamnya untuk mengambil tindakan undang-undang terhadap pihak yang didakwa telah memfitnahnya.Meskipun diketahui bahawa pihak yang membuat laporan polis itu adalah seorang pengarah pemasaran, di media sosial dan warung kopi orang-orang UMNO berhampiran PWTC, rancak diperbualkan bahawa seorang Ahli Majlis Mara adalah antara yang dikatakan terlibat mendalangi laporan polis kepada Annuar itu.Individu berjawatan pengarah pemasaran itu pula  adalah seorang ahli UMNO dan pernah bertanding jawatan Exco Pemuda dalam pemilihan 2013 yang lalu, tetapi tewas.Annuar sendiri dalam tulisannya turut menyebut tentang kewujudan “tangan ghaib” dan “taiko yang berada di belakang” dalam kemelut yang dihadapinya.Siapakah “tangan ghaib” dan “taiko”  tersebut dan adakah Annuar memang menyedari ada musuh dalam persekitaran yang dekat dengannya?
Tidak lama sebelum ini, ketika Annuar berada di New Zealand, satu mesyuarat khas Ahli Majlis Mara telah diadakan secara mengejut dan hasilnya beliau telah digantung jawatan sebagai Pengerusi Mara untuk membolehkan siasatan dijalankan berhubung tajaan UniKL dan Pelaburan Mara Bhd kepada pasukan bolasepak Kelantan.
Kali ini, ketika berada di Mekah, beliau sekali lagi menghadapi serangan berkaitan penyelewengan dana pula.Adakah kedua-dua kejadian menimpa Annuar itu melibatkan Ahli Majlis Mara yang sama atau ada kaitan antara kedua-duanya?Apakah permasalahan sebenar antara Annuar dengan Ahli Majlis Mara itu?Siapakah yang bakal kena saman dengan Annuar kali ini?Pengarah pemasaran yang membuat laporan kepadanya saja atau Ahli Majlis Mara yang menjadi sebutan ramai dan disebut sendiri oleh Annuar sebagai “tangan ghaib” dan “taiko” itu akan turut disaman sama?Jika saman Annuar turut melibatkan Ahli Majlis Mara, barangkali pertama kali berlaku dalam sejarah di mana Pengerusi Mara menyaman Ahli Majlis Mara sendiri.Satu lagi episod menarik dalam UMNO bakal menjadi tatapan kita dan boleh jadi satu lagi tanda UMNO ini semakin mereput dan wajib ditolak seluruhnya. (
Shahbudin 03/03/2017).

0

0

votes
Article Rating
Kongsikan artikel ini


MENANG 2,000 UNDI PUN ADA HATI NAK CABAR TUN MAHATHIR…

Rasanya ini sudah kali kedua Menteri Pelancongan dan Kebudayaan, Nazri Aziz melontarkan cabaran kepada Tun Mahathir untuk berdepan dengannya di Padang Rengas dalam pilihanraya umum akan datang.
Cabaran kali kedua ini dilontarkan berikutan Tun Mahathir akan turun berceramah di Padang Rengas, hujung bulan ini.
Sekiranya bukan Tun Mahathir, Nazri juga dilaporkan mencabar Muhyiddin Yassin untuk berdepan dengannya susulan Presiden Bersatu itu akan turut datang ke Padang Rengas selang dua hari daripada kedatangan Tun Mahathir.
Muhyiddin akan menghadiri satu program di Padang Rengas pada 23 Mac, diikuti Tun Mahathir pada 25 Mac.
Tentunya ramai yang tergelak dan senyum sinis dengan cabaran Nazri itu kerana dalam pilihanraya 2013 lalu beliau hanya mampu menang dengan majoriti 2,230 undi saja.
Itu pun lawannya ketika itu seorang yang tidaklah seorang yang cukup dikenali ramai iaitu Meor Ahmad Isharra Ishak.
Bayangkan jika dalam pilihanraya akan datang lawannya adalah seorang lebih terkenal atau bertaraf nasional.
Agak-agaknya nak gebang besar mencabar orang lain…lainlah kalau menang dengan majoriti 20,000 undi.
Maka, untuk PRU 14 akan datang, di samping UMNO dan BN makin terbeban dengan skandal 1MDB dan kemasukan wang RM2,600 juta dalam akaun Najib Razak, dengan dua tiga kali Tun Mahathir dan Muhyiddin datang ke Padang Rengas saja sudah memadai untuk mengoyak-rabakkan kedudukan Nazri.
Tidak perlu Tun Mahathir atau Muhyiddin menyahut cabaran bertanding di Padang Rengas kerana mereka bukan sekadar untuk mengalahkan Nazri sebagai Ahli Parlimen, tetapi lebih penting ialah untuk menumbangkan UMNO dan BN.
Jika UMNO dan BN dapat ditumbangkan, bukan saja Nazri akan kalah sama, malah kalau  beliau menang sekali pun, kecundanglah segala nikmat kehidupannya selama ini.
Dalam masa yang sama, jika Nazri benar-benar hebat atau anak jantan sepertimana yang selalu disebutnya, beliau sepatutnya bukan sekadar mencabar Tun Mahathir atau Muhyiddin berlawan dengannya di Padang Rengas, bahkan juga mesti berani berhadapan dengan kedua-dua pemimpin Bersatu itu sama ada di Kedah, Johor atau kawasan yang berkecuali.
Itu barulah benar-benar anak jantan!! (
Shahbudin
04/03/2017).

0

0

votes
Article Rating
Kongsikan artikel ini


TUN M MEMANG HEBAT….

Malam tadi, Tun Mahathir Mohamad mengadakan program ceramah di Johor Bahru dan melalui gambar-gambar yang bertebaran di media sosial, terbukti bahawa kedatangan beliau mendapat sambutan hangat daripada orang-orang Johor.
Di sebalik adanya laporan polis yang dibuat oleh beberapa NGO yang cuba menghalang kedatangan bekas Perdana Menteri itu, bukan saja Tun Mahathir yang tidak rasa terganggu, bahkan orang-orang Johor sendiri menjadi lebih bersemangat untuk menghadirinya.
Nanpaknya laporan polis itu tidak ubah seperti “promosi percuma” kepada kedatangan Tun Mahathir.
Dari sudut yang lain, kita juga tentunya hairan dan tertanya-tanya bagaimana NGO-NGO tersebut boleh cuba menghalang kedatangannya kerana Tun Mahathir adalah seorang negarawan, selain Bersatu yang dipengerusikannya adalah sebuah parti politik yang sah di sisi undang-undang.
Pagi ini pula, Tun Mahathir meluangkan masa meninjau-ninjau sekitar Forest City yang kerapkali dibangkitkannya sebelum ini.
Dalam usia sepertinya, beliau boleh saja memilih untuk berehat dan menikmati kehidupan tenang bersama keluaga dan anak cucu, tetapi demi sayangkan kepada bangsa dan negara, beliau sanggup mengenepikan semua keselesaan itu dan memilih untuk terus berjuang selagi hayat dikandung badan.
Memang Tun Mahathir seorang yang hebat….
Gambar-gambar di atas membuktikan kata-katanya selama ini adalah benar belaka dan menolak seratus-peratus kenyataan Najib bahawa pembangunan di Forest City hanya pajakan selama 99 tahun. (
Shahbudin 04/03/2017).

0

0

votes
Article Rating
Kongsikan artikel ini


TUN M MEMANG HEBAT (SIRI 2)….

Pagi Sabtu semalam, Tun Mahathir Mohamad yang kebetulan sedang berada di Johor mengambil kesempatan meninjau-ninjau sekitar Forest City yang gambar-gambar kunjungannya itu kemudian menjadi tular serta menjadi perbualan ramai di seluruh negara.
Pada petangnya pula, sebaik kembali ke ibukota, Tun Mahathir seterusnya meluangkan masa berjalan-jalan dan mengambil angin di KLCC.
Kehadiran beliau di KLCC itu membuatkannya dikerumuni oleh rakyat pelbagai lapisan yang ingin mengambil kesempatan untuk bertegur sapa dan bersalam-salaman dengannya.
Rakyat menerima beliau tidak ubah seperti bintang pujaan ramai dan seolah-olah bukan sama-sekali tokoh parti pembangkang yang mahu menjatuhkan seorang Perdana Menteri.
Ada mana-mana pemimpin dalam UMNO dan kerajaan yang menikmati penghormatan sedemikian daripada rakyat?
Cuba Najib Razak dan Rosmah Mansor datang ke tempat-tempat tumpuan ramai seperti KLCC dan Pavilion misalnya, adakah rakyat akan berpusu-pusu mahu bertegur sapa dan bersalam dengan kedua-duanya?
Apa pun, sekali lagi harus diakui, termasuk yang membencinya – Tun Mahathir memang hebat dan perjuangannya sedang berada di hati rakyat. (
Shahbudin 05/03/2017).

0

0

votes
Article Rating
Kongsikan artikel ini


TUN MAHATHIR SUDAH SAHUT CABARAN, NAZRI JANGAN LAGI BERI ALASAN
MACAM-MACAM!!

Tun Mahathir Mohamad akhirnya melakukan tindakan “dua dalam satu”  iaitu menyahut cabaran Nazri Aziz untuk berlawan dalam PRU 14 akan datang dan dalam masa yang sama mencabar Menteri Pelancongan dan Kebudayaan itu agar bertanding di Langkawi.
Kata Tun Mahathir, Nazri seharusnya lebih tahu bahaw beliau berkhidmat untuk negara, bukan hanya kepada penyokongnya di Padang Rengas semata-mata.
“Mengapa dia mahu saya pergi ke tempatnya? Datanglah ke tempat saya.
“Awak menteri seluruh negara, bukan untuk Padang Rengas saja” tegas Pengerusi Bersatu itu lagi.
Selain menjadi Pengerusi Bersatu, Tun Mahathir juga baru-baru ini diumumkan memegang jawatan sebagai Ketua Bersatu Bahagian Langkawi, Kedah.
Dengan menyahut cabaran Nazri dan kemudian mencabarnya untuk berlawan di Langkawi, ini adalah petunjuk yang amat jelas bahawa Tun Mahathir akan kembali bertanding sebagai Ahli Parlimen dan memilih Langkawi sebagai tempat barunya untuk bertapak.
Walaupun sudah lama bersara, tetapi demi menunjukkan kesungguhan untuk menyingkirkan Najib dan menyelamatkan negara, Tun Mahathir nampaknya tiada pilihan selain perlu bertanding semula dan cabarannya kepada Nazri agar datang ke Langkawi tentunya adalah khabar gembira bagi penantian sebuah perubahan yang semakin cerah cahayanya.
Langkawi sangat dekat di hati Tun Mahathir sejak  beliau mengisytiharkannya sebagai pulau bebas cukai yang kemudian menyaksikan pembangunannya menjadi rancak serta terkenal di seluruh dunia sebagai destinasi percutian dan pelbagai acara peringkat antarabangsa seperti pameran, konvensyen dan sebagainya.
Dikhabarkan Tun Mahathir sangat popular, dikenali dan disukai oleh penduduk Langkawi atas jasa dan sumbangannya memajukan pulau tersebut, sekaligus menjadikan harapannya untuk menang adalah cerah jika bertanding di situ.
Kerusi Parlimen Langkawi kini diwakili oleh calon BN, Nawawi Ahmad yang menang dalam pilihanraya 2013 lalu dengan majoriti 9,546 undi.
Meskipun perkhabaran mengatakan Tun Mahathir cukup popular dan berpeluang cerah untuk menang, majoriti kemenangan BN sebaliknya terlihat agak selesa.
Oleh itu, amatlah wajar agar Nazri yang berkawan dengan Najib sejak zaman muda lagi  dapat meyakinkan Perdana Menteri untuk memberi kebenaran atau izin khas kepadanya bertanding di Langkawi untuk berdepan dengan Tun Mahathir.
Di Padang Rengas, Nazri cuma menang 2,300 undi tetapi dengan berpindah ke Langkawi, majoriti di atas kertas yang menunggunya ialah 9,546 undi.
Takkan tak jantan  dan Nazri  masih mahu memberi pelbagai lagi untuk mengelak daripada berlawan dengan Tun Mahathir yang sudah berusia 92 tahun? (
Shahbudin 05/03/2017).

0

0

votes
Article Rating
Kongsikan artikel ini


HADI YANG TAK SIHAT BOLEHLAH TERUS BEREHAT, AKTA 355 TIADA PUN DALAM
JADUAL PARLIMEN

Di bawah ini adalah kenyataan media oleh Azalina Othman Said, Menteri di Jabatan Perdana Menteri yang bertanggungjawab kepada Parlimen yang dipetik daripada laman Facebook miliknya.
Khusus kepada penyokong, ahli dan walaun Pas, harap baca dan teliti betul-betul kenyataan media Azalina ini.
Jika was-was, tidak pasti dan rasa kurang yakin, ambillah sedikit masa untuk membacanya dua atau tiga kali. Kemudian faham dan hadam betul-betul.
MENJUNJUNG KASIH TUANKU
KUALA LUMPUR –  Saya selaku Menteri yang bertanggungjawab dalam hal ehwal Parlimen menjujung kasih diatas perkenan Tuanku merasmikan Persidangan Dewan Rakyat Penggal Kelima Parlimen ke-13.
2. Saya juga berterima kasih atas perkenan Tuanku untuk memastikan pindaan Akta Kebankrapan 1967 diteruskan bagi memberi nafas baru kepada golongan bankrap. Selain itu juga, saya akan berusaha untuk memastikan Akta Jenayah Seksual Kanak-Kanak dapat dibentangkan dalam sidang kali ini.
3. Setakat 28 Februari 2017, sebanyak empat Rang Undang-Undang (RUU) telah disahkan akan dibuat bacaan Kedua dan Ketiga pada sidang ini. Dijangka terdapat juga Rang Undang-Undang Perbekalan Tambahan akan dibentangkan pada sidang kali ini.
Antara RUU yang akan melalui bacaan Kedua dan Ketiga adalah RUU Mahkamah (Kaedah-Kaedah Pemulaan Tindakan Sivil) 2016; RUU Kebankrapan (Pindaan) 2016; RUU Memperbaharui Undang-Undang (Perkahwinan dan Perceraian) (Pindaan) 2016; dan RUU Setem (Pindaan) 2016. 4. Dengan pembukaan sidang kali ini yang menggunakan dewan asal yang telah dinaik taraf dan diubah suai, diharap mampu memberi suasana yang kondusif sekaligus memastikan perbahasan dapat berjalan dengan baik. Saya ucapkan selamat bersidang kepada semua Ahli-Ahli Parlimen.
DATO’ SRI AZALINA OTHMAN SAIDMenteri Di Jabatan Perdana Menteri6 Mac 2017.
Okay, dah baca dan faham?
Ada terjumpa Azalina sebut dalam kenyataan medianya itu mengenai Rang Undang-Undang Akta 355 yang sepatutnya dibaca untuk bacaan kali kedua oleh Presiden Pas dalam sidang Parlimen kali ini?
Mengapa tidak disebut sama-sekali mengenai Akta 355?
Penat-penat Pas mengajak penyokongnya berhimpun di Padang Merbok pada 18 Februari lalu sehingga negeri Kelantan sanggup mengisytiharkan cuti umum sehari selepasnya iaitu pada 19 Februari, malah sehingga ada juga Ahli Parlimen di bawa mencari teh tarik ke London dan mufti mahu disekeh kepalanya, alih-alih tiada pula Akta 355 yang digembar-gemburkan itu dalam jadual pembentangan di Parlimen.
Kenapa jadi begini?
Berbanding momokan kononnya UMNO akan bersama-sama dengan Pas untuk memartabatkan syiar Islam di negara ini, adakah ini menandakan parti itu sebaliknya lebih sayang kepada MCA, MIC, Gerakan dan komponen di Sabah serta Sarawak yang membantah keras Akta 355 itu?
Adakah bermakna Pas akan kena “kencing” sekali lagi oleh UMNO atau parti Islam itu tidak kisah pun berapa kali dikencing sebagaimana pernah diakui oleh salah seorang pemimpin kanannya?
Bilakah sebenarnya UMNO mahu memberi ruang kepada Akta 355 itu dibentangkan sedangkan ahli dan penyokong Pas sudah “naik stim” menjaja isu tersebut ke merata-rata tempat?
Apakah pendiran Pas selepas ini, masih mahukah mereka  berdakap mesra dan berkasih sayang dengan UMNO?
Oleh kerana Hadi Awang pun tidak berapa sihat ketika ini dan dilaporkan tidak hadir ke Parlimen semalam, maka beliau bolehlah terus berehat saja di rumahnya di Marang sehingga keadaan kesihatannya benar-benar pulih.
Tidak perlulah beliau tergesa-gesa untuk hadir ke Parlimen kerana nampaknya Akta 355 tiada pun dalam jadual untuk diberi ruang pembentangan untuk sessi kali ini. (
ShahbudinHusin 07/03/2017).

0

0

votes
Article Rating
Kongsikan artikel ini


HAHAHA…NAZRI SAH PENAKUT!!

Nazri Aziz akhirnya secara rasmi menolak cabaran Tun Mahathir Mohamad untuk berentap di Langkawi dan mengatakan beliau hanya sedia bertempur dengan bekas Perdana Menteri itu kawasannya, Padang Rengas saja.
Kata Menteri Pelancongan dan Kebudayaan itu, sistem pengagihan kerusi yang diamalkan oleh UMNO tidak membenarkannya berpindah dari Padang Rengas ke Langkawi.
Sehubungan itu, kata Nazri lagi, sesiapa yang ingin mengalahkannya dalam pilihanraya ialah dengan bertanding di Padang Rengas yang sedang diwakilinya.
Tun Mahathir seharusnya lebih tahu mengenai sistem dalam UMNO, beliau pernah menjadi Presiden UMNO selama bertahun-tahun. Saya tidak perlu mengajarnya mengenai perkara itu, tambah Nazri lagi.
Akhirnya terbuktilah siapa anak jantan dan siapa tidak.
Apakah tidak boleh Nazri menyahut terlebih dahulu cabaran Tun Mahathir itu sambil mengatakan akan cuba memujuk Najib Razak untuk membenarkannya bertanding di Langkawi?
Tidak bolehkah beliau berkata sedia menyahut cabaran Tun Mahathir itu jika UMNO memberi kebenaran kepadanya berpindah ke Langkawi?
Mengapa awal-awal lagi sudah menolak cabaran Tun Mahathir dengan berselindung di sebalik sistem yang menjadi amalan dalam UMNO?
Apakah sistem dalam UMNO sesuatu yang tidak boleh diubah langsung seperti Al-Quran?
Hahahaha….mari kita ketawakan Nazri!! (
Shahbudin 06/03/2017).

0

0

votes
Article Rating
Kongsikan artikel ini


HARGA SILING MINGGUAN, CUBAAN "CUCI TANGAN" KENAIKAN HARGA MINYAK

Saya merujuk kepada kenyataan Menteri Perdagangan Dalam Negeri, Kepenggunaan dan Koperasi (KPDNKK) beberapa hari lalu mengenai tata cara pengumuman harga minya yang baru bermula 1 April 2017 ini. Setakat ini, pengumuman tersebut tidak memberi banyak maklumat kecuali perkara-perkara berikut:

1. Harga minyak siling akan ditetapkan oleh Kerajaan Persekutuan setiap minggu

2. Stesen minyak di seluruh negara diberi kebebasan menetapkan harga minyak tertakluk kepada harga siling itu

3. Persatuan Pengendali Stesen Minyak (PDAM) membuat permohonan untuk menyemak kembali nilai jaminan kos dan keuntungan bagi setiap liter yang ditetapkan Kerajaan Persekutuan

Sebelum ini, saya telah menyuarakan kebimbangan bahawa harga petrol dan diesel akan terus meningkat naik dan boleh mencecah RM2.70 seliter menjelang Jun 2017 sekiranya tindakan segera diambil untuk menetapkan harga siling dan mengembalikan subsidi minyak. Dalam tahun 2014, saya juga pernah menyatakan bahawa harga minyak yang ditetapkan setiap minggu adalah lebih baik tertakluk kepada subsidi minyak dikembalikan.

Dari pengumuman setakat ini, jelas pentadbiran Dato’ Seri Najib hanya berhasrat untuk memperkenalkan harga siling yang disemak setiap minggu tetapi tidak mengembalikan subsidi. Tidak ada satu kenyataan pun merujuk kepada pengembalian subsidi walaupun dalam suasana harga minyak mentah dunia dijangka akan kekal di antara paras USD55 ke USD60 tahun ini (jika tidak lebih tinggi).

Saya telah huraikan minggu lalu bagaimana pada harga minyak mentah dunia USD55 se-tong, Kerajaan Persekutuan mendapat hasil langsung sebanyak RM18 juta sehari dan dijangka mengumpul tambahan hasil RM9 bilion setahun berbanding anggaran pendapatan Kerajaan Persekutuan yang diluluskan di dalam Bajet 2017. Rujuk http://rafiziramli.com/2017/02/harga-ron95-sepatutnya-kekal-rm2-30-seliter-kerajaan-persekutuan-untung-rm18-juta-sehari-dari-kenaikan-harga-minyak-mentah-dalam-januari-dan-februari-2017/

Jika benar pentadbiran Dato’ Seri Najib bercadang memperkenalkan harga siling yang disemak setiap minggu tanpa mengembalikan subsidi, ini adalah satu percubaan nakal untuk mencuci tangan apabila harga petrol dan diesel kekal tinggi dalam beberapa bulan akan datang. Saya berpendapat Dato’ Seri Najib bercadang memberi alasan-alasan berikut apabila harga petrol dan diesel diumumkan naik dalam bulan-bulan akan datang:

1. Harga petrol dan diesel tidak ditetapkan oleh pentadbiran Dato’ Seri Najib tetapi ditetapkan oleh syarikat minyak seperti PETRONAS, Shell, Petron, BHP, Caltex dan pengendali stesen minyak sendiri

2. Kenaikan harga petrol dan diesel setiap minggu (jika berlaku) adalah seperti yang dituntut oleh pembangkang sendiri kerana saya pernah menyuarakan perkara ini

Mekanisme harga siling dan semakan harga setiap minggu hanya akan berjaya menjaga kebajikan rakyat sekiranya ia dilaksanakan dengan pengembalian subsidi minyak untuk menentukan harga minyak tidak melepasi sesuatu harga yang difikirkan membebankan rakyat. Ia berfungsi begini:

i. Dalam suasana harga minyak mentah dunia naik (seperti sekarang), harga yang dikira mengikut formula hanya boleh mencapai harga siling, misalnya RM2 seliter bagi RON95. Sekiranya harga mengikut formula melepasi harga siling, Kerajaan Persekutuan yang mengutip hasil minyak mentah akan memberikan subsidi untuk mengekalkannya di paras harga siling

ii. Dalam suasana harga minyak mentah dunia turun (seperti 2014), harga yang disemak setiap minggu memastikan Kerajaan Persekutuan tidak boleh mencukai rakyat secara sembunyi (iaitu apabila harga yang dibayar oleh rakyat lebih tinggi dari harga yang ditetapkan formula kerana formula lambat disemak).
Saya telah secara konsisten mendesak supaya subsidi minyak dikembalikan yang membolehkan mekanisme harga siling dan semakan mingguan boleh dibuat dengan memastikan rakyat tetap mendapat yang terbaik dalam suasana harga minyak dunia naik atau turun. Saya juga telah buktikan bagaimana ini mampu dilaksanakan kerana hasil luar jangka Kerajaan Persekutuan dari harga minyak mentah yang lebih mahal dari yang dianggarkan meningkatkan pendapatan Kerajaan Persekutuan sebanyak RM9 bilion setahun.

Cadangan pentadbiran Dato’ Seri Najib untuk memperkenalkan harga siling dan semakan mingguan memberi kesan besar yang meningkatkan beban rakyat seperti berikut:

1. Harga minyak akan tetap tinggi kerana harga siling itu tidak berfungsi untuk mengekang kenaikan harga minyak tanpa mekanisme subsidi. Sebaliknya syarikat-syarikat minyak dan pengendali stesen minyak akan menetapkan harga pada harga siling seperti sekarang kerana mereka berkemungkinan menanggung kerugian jika menetapkannya lebih rendah kerana harga siling dikira mengikut formula yang ditetapkan Kerajaan Persekutuan

2. Pendapatan pengendali stesen minyak di luar bandar akan berkurangan kerana mereka tidak mampu untuk menurunkan harga yang lebih rendah dari harga siling kerana mereka dibayar mengikut jumlah liter petrol dan diesel yang dijual setiap bulan. Di kawasan luar bandar yang jumlah isipadu jualannya lebih rendah kerana jumlah penduduk yang kurang padat, pengendali stesen minyak mungkin dituduh mengambil untung berlebihan apabila mereka tidak menurunkan harga minyak di bawah harga siling (yang memburukkan lagi pendapatan mereka).
Saya khuatir kesan (2) akan menyebabkan syarikat minyak dan pengendali stesen minyak melihat operasi stesen minyak di luar bandar tidak menguntungkan. Ini menimbulkan risiko syarikat minyak dan pengendali stesen minyak mengelak dari membuka lebih banyak stesen minyak di luar bandar; atau mungkin akan menjalankan rasionalisasi untuk menutup stesen-stesen minyak di luar bandar yang tidak menguntungkan.

Oleh yang demikian, cadangan memperkenalkan harga siling dan semakan mingguan tanpa mengembalikan subsidi adalah berbahaya dan akan memburukkan lagi keadaan. Ia tidak boleh dilaksanakan dengan hanya satu kenyataan tanpa perkara yang paling penting; iaitu kesediaan pentadbiran Dato’ Seri Najib untuk mengembalikan subsidi minyak.

Saya akan menunggu reaksi dari Dato’ Seri Hamzah Zainuddin, Menteri KPDNKK untuk menjawab perkara-perkara yang saya timbulkan ini. Pada masa yang sama, saya akan memastikan maklumat yang tepat sampai kepada rakyat supaya Dato’ Seri Najib tidak boleh melepaskan tanggungjawabnya memastikan harga minyak yang tidak membebankan rakyat.

RAFIZI RAMLI
AHLI PARLIMEN PANDAN
NAIB PRESIDEN KEADILAN

0

0

votes
Article Rating
Kongsikan artikel ini


BERANIKAH NAZRI?

Antara petikan daripada tulisan terbaru Tun Mahathir Mohamad dalam blognya yang bertajuk Nazri Aziz ialah:-
“Nazri mencabar saya supaya bertanding di kawasan Padang Rengas yang ia menjadi wakil rakyat.”Syabas saya ucapkan. Cabaran ini menunjuk betapa beraninya Nazri.”Sebabnya ialah kerana Nazri tahu saya tidak berhajat untuk bertanding dalam pilihanraya akan datang. Oleh itu cabarannya ialah cabaran kosong.
“Tetapi jika Nazri hendak sangat mencabar saya, bolehlah kita ada perbahasan terbuka berkenaan 1MDB, RM2.6 billion dalam akaun tuannya, pinjaman RM55 billion untuk keretapi pantai timur atau apa juga tajuk, termasuk BMF. Ini boleh diadakan tanpa syarat.”Hakikatnya inilah peluang terbaik Nazri untuk menunjukkan keberanian dan kejantanannya setelah dituduh penakut, pengecut dan pondan berikutan keengganannya menyahut cabaran Tun Mahathir untuk bertanding di Langkawi sebelum ini.Ahhh…beranikah Nazri? (
ShahbudinHusin 07/03/2017)

0

0

votes
Article Rating
Kongsikan artikel ini


KRISIS DIPLOMATIK MALAYSIA & KOREA UTARA – PANDANGAN PEGUAM

1. Sejak tercetusnya isu  kematian KIM JONG NAM @ KIM CHOL di KLIA 2 pada 13.02.2017, Rakyat Malaysia telah pada kadar harian,  disajikan dengan pelbagai laporan, antara lain, berkaitan siasatan, punca kematian, penglibatan suspek, serta respons dan tuntutan pihak KOREA UTARA berkaitan mayat si-mati serta cabaran terhadap bedah siasat mayat si-mati, sehinggalah pertuduhan 2 wanita di Mahkamah berkaitan kematian ini yang telah diklasifikasikan oleh pihak berkuasa MALAYSIA, sebagai kes BUNUH DENGAN NIAT di bawah Seksyen 302 Kanun Keseksaan.
2. Lanjutan daripada itu, MALAYSIAKINI pada 05.03.2017 telah melaporkan di bawah tajuk “Malaysia usir Duta Korea Utara” bahawa :
“Wisma Putra mengusir Duta Korea Utara ke Malaysia, Kang Chol.
Tindakan tersebut diambil selepas beliau gagal hadir ke Wisma Putra pada pukul 6 petang, semalam (04.03.2017) walaupun dipanggil untuk menjelaskan kenyataan beliau terhadap Malaysia sebelum ini.”
3. Laporan media massa lanjut, telah mengesahkan bahawa Duta Korea Utara itu telah meninggalkan Malaysia sebelum tamat tempoh masa yang diberi Malaysia, pada hari Isnin, 06.03.2017.
4. Sebagai reaksi balas, MALAYSIAKINI pada 07.03.2017 telah melaporkan di bawah tajuk “Korea Utara larang rakyat Malaysia tinggalkan negara” telah menyatakan :
“Pyongyang mengumumkan larangan sementara kepada semua rakyat Malaysia daripada meninggalkan negara itu untuk memastikan keselamatan para diplomat dan rakyat Korea Utara yang masih berada di Malaysia.”, dan
“Dalam perkembangan yang sama, Timbalan Menteri Luar, Datuk Seri Reezal Merican Naina Merican ketika ditemui oleh pemberita di lobi parlimen berkata terdapat 11 rakyat Malaysia yang berada di Korea Utara.”
5. Pada hari yang sama, 07.03.2017, MALAYSIAKINI telah melaporkan di bawah tajuk “Najib arah sekat warga Korea Utara keluar Malaysia”, dengan memetik Perdana Menteri NAJIB RAZAK sebagai berkata :
“Saya juga mengarahkan ketua polis negara melarang semua rakyat Korea Utara di Malaysia daripada meninggalkan negara ini sehingga kita dapat memastikan keselamatan semua rakyat Malaysia di Korea Utara … “
6. Daripada petikan-petikan di atas, apa yang nampaknya jelas adalah perhubungan diplomatik antara MALAYSIA – KOREA UTARA sedang melalui keadaan yang tegang, dan ditambah pula dengan keselamatan 11 warga MALAYSIA di Pyongyang menjadi isu penting yang perlu diambilkira.
7. Di tahap ini, sebagai Rakyat Malaysia, saya percaya kesemua pihak terbabit tidak seharusnya mula menuding jari mencari “kambing hitam” untuk dipersalahkan berhubung permasalahan antarabangsa ini, kerana perkara yang jauh lebih penting adalah untuk cuba memberi ruang kepada kesemua pihak berkenaan mencari jalan penyelesaian sebenar, untuk memelihara KEDAULATAN negara tercinta ini, serta KESELAMATAN kesemua warga MALAYSIA di sana, dan di sini !!
8. Pada masa yang sama, pihak berkuasa negara juga hendaklah mengambil pendirian terbuka untuk menerima CADANGAN-CADANGAN  yang MATANG daripada mana-mana sektor Rakyat, tanpa mengambilkira pegangan politik mahupun pendirian peribadi pihak tersebut, supaya jalan penyelesaian yang terbaik dapat dikenalpasti !!
9. Untuk perkara ini, saya cadangkan dengan penuh objektif DEMI NEGARA TERCINTA bahawa, satu proses MEDIASI dengan KOREA UTARA perlu diambil, supaya ketegangan ini dapat diselesaikan dalam keadaan ” ‘WIN-WIN’ situation ” untuk kesemua pihak, cadangan yang mana adalah seperti berikut :
(a) Kerajaan MALAYSIA hendaklah menghubungi Kerajaan KOREA UTARA. samada secara sendiri, melalui pihak yang dipercayai berwibawa, ataupun sesepihak orang tengah dari negara pihak ketiga yang mempunyai hubungan baik dengan KOREA UTARA, untuk menjemput pengadaan proses MEDIASI pada kadar segera di satu tempat rundingan neutral dengan pihak lantikan KOREA UTARA.
(b) Semestinyalah MALAYSIA perlu berpegang kepada HAK MALAYSIA untuk menjalankan mana-mana proses siasatan lanjut terhadap mayat si-mati bagi tujuan pendakwaan terhadap suspek yang telah dituduh, serta proses pengenalan dan pengecaman rasmi identiti si-mati, dengan mengambil kira imuniti yang dipegang oleh delegasi kedutaan KOREA UTARA daripada dikenakan mana-mana siasatan ataupun pendakwaan menurut peruntukan Perkara 31 dan peruntukan-peruntukan lain yang berkaitan di bawah “VIENNA CONVENTION ON DIPLOMATIC RELATIONS 1961”.
(c) Pada masa yang sama, KEKHUATIRAN dan HAK KOREA UTARA, untuk diberi peluang menampilkan mana-mana bukti, ataupun untuk menentukan tiada kehilangan mana-mana bukti, yang mungkin membantu KOREA UTARA untuk menidakkan tuduhan antarabangsa akan penglibatan kerajaan KOREA UTARA dalam kematian si-mati, juga hendaklah diHORMATI dan diberi KEPENTINGAN yang sama.
(d) Bagi tujuan tersebut, dan tidak berlawanan dengan prinsip undang-undang MALAYSIA, pihak berkuasa MALAYSIA berhak membenarkan kehadiran pakar perubatan dan bio-kimia yang dilantik KOREA UTARA, untuk sama-sama menjalankan ujian-ujian yang perlu untuk memuaskan hati kesemua pihak terhadap bahan bukti pada mayat si-mati, ataupun objek lain yang berkaitan, dan selanjutnya untuk mengelakkan mana-mana pertuduhan lanjut, maka proses perjalanan ujian-ujian tersebut hendaklah dirakamkan secara audio-visual yang lengkap, dengan salinan-salinan asal yang perlu, diserahkan kepada kedua-dua pihak berkuasa MALAYSIA dan KOREA UTARA, untuk tindakan lanjut masing-masing.
(e) Dengan cara ini “WIN” bagi MALAYSIA adalah kebolehan menyelesaikan segala siasatan yang perlu di sisi undang-undang untuk menyelesaikan penyiasatan ke arah memperolehi pendakwaan yang berjaya di Mahkamah, terhadap mana-mana suspek yang terlibat, menurut HAK dan TANGGUNGJAWAB MALAYSIA, iaitu negara di mana kematian itu berlaku !!
(f) Dengan cara ini juga. “WIN” bagi pihak KOREA UTARA adalah kebolehan KOREA UTARA untuk perolehi apa-apa maklumat dan bahan yang perlu, untuk KOREA UTARA cuba buktikan bahawa Kerajaan KOREA UTARA secara langsung tidak terlibat dalam kematian si-mati, jikapun ada sekiranya penglibatan mana-mana Rakyat KOREA UTARA, ianya adalah dalam kapasiti peribadi Rakyat KOREA UTARA itu, yang mana adalah HAK KOREA UTARA berhubung cubaan untuk pelihara kredibiliti negara itu, di mata antarabangsa !!
(g) Untuk proses MEDIASI ini perolehi kejayaan, kedua-dua pihak,iaitu MALAYSIA dan KOREA UTARA tidaklah boleh mengambil pendirian sempit untuk memelihara HAK sendiri, tanpa mengambilkira HAK pihak yang satu lagi, yang boleh dilaksanakan tanpa perlu kompromi HAK masing-masing dalam isu kematian si-mati itu !!
(h) Dalam keadaan itu, semestinyalah KESELAMATAN dan KESEJAHTERAAN Rakyat kedua-dua pihak di negara masing-masing, dapat diselesaikan, dan Rakyat Malaysia di sana bolehlah kembali ke MALAYSIA, serta Rakyat KOREA UTARA yang berhak kepada imuniti dari siasatan dan pendakwaan, di bawah undang-undang antarabangsa pun bolehlah dibenarkan kembali ke KOREA UTARA !!
HANIF KHATRI ABDULLAH.

0

0

votes
Article Rating
Kongsikan artikel ini


KENAPA 11 RAKYAT MALAYSIA DI KOREA UTARA TIDAK DIKELUARKAN LEBIH AWAL?

Ketika krisis diplomatik antara Malaysia dengan Korea Utara kian memuncak sekarang ini, keprihatinan semua pihak ialah tentang nasib 11 rakyat kita yang bagai dijadikan tebusan di negara komunis tersebut.
Ia berikutan Korea Utara mengeluarkan sekatan kepada rakyat Malaysia daripada meninggalkan negara tersebut sebagai jaminan kepada keselamatan petugas kedutaan mereka di negara ini susulan pengusiran dutanya, Kang Chol oleh Wisma Putra.
Pyongyang juga kemudian bertindak mengusir Duta Malaysia di Korea Utara, Mohamad Nizan Mohamad, tetapi beliau sudah pun dipanggil pulang oleh Wisma Putra sejak 22 Februari lalu.
Dilaporkan terdapat 11 rakyat Malaysia, termasuk ahli keluarga kakitangan kedutaan berada di Pyongyang ketika ini.
Sebagai balasan kepada tindakan Korea Utara itu, Najib Razak juga mengeluarkan arahan yang sama iaitu tiada rakyat Korea Utara dibenarkan meninggalkan Malaysia. Sebelum itu, Zahid Hamidi mengeluarkan arahan kakitangan kedutaan Korea Utara tidak dibenarkan meninggalkan negara ini.
Walaupun sehingga ini 11 rakyat Malaysia itu dilaporkan berada dalam keadaan selamat dan tidak sebagai tebusan dalam ertikata yang sebenarnya, malah masih bebas untuk bertugas dan keluar ke mana-mana, tetapi tentunya semua orang juga sedar bahawa pelbagai kemungkinan boleh berlaku di Korea Utama kerana sikap pemerintahnya yang diketahui sangat keras dan tidak berperikemanusiaan.
Secara kebetulan pula angka 11 yang merujuk kepada jumlah rakyat Malaysia di Korea Utara itu adalah angka kegemaran Najib sendiri dan ia sekaligus menimbulkan pelbagai tafsiran yang lain berkaitan masa depan Perdana Menteri.
Apa nasib 11 rakyat Malaysia itu terus menjadi tanda-tanya dan kerisauan kepada sesiapa pun jua sehinggalah krisis diplomatik ini dapat segera diselesaikan.
Melihat kepada apa yang terjadi ini, ia segera mengingatkan saya akan pertemuan bersama beberapa rakan bloggger dan ahli politik dengan bekas Duta Malaysia ke Kanada, Datuk Dennis Ignatius pada 1 Mac lalu di Petaling Jaya.
Meskipun tajuk perbincangan dalam pertemuan itu ialah mengenai pelaburan China di Malaysia dan kesan-kesannya kepada masa depan negara, tetapi beliau turut juga menyentuh mengenai apa yang sedang berlaku dalam hubungan dengan Korea Utara selepas terjadinya pembunuhan Kim Jong-Nam di KLIA 2, 13 Februari lalu.
Antara kata-kata Datuk Dennis yang masih saya ingat ialah beliau mengatakan, sebelum apa-apa langkah diplomatik mahu diambil oleh kerajaan, Malaysia seharusnya membawa keluar terlebih dahulu semua rakyat kita yang berada di Korea Utara.
Kata beliau, adalah merbahaya membiarkan rakyat Malaysia terus berada di Korea Utara dalam keadaan hubungan diplomatik menjadi tidak menentu dan sukar dijangka.
Maka sekarang ini saya turut tertanya-tanya, mengapa hanya Duta Besar saja dipanggil pulang oleh Wisma Putra, tetapi kakitangan kedutaan, ahli keluarga dan rakyat Malaysia yang lain terus dibiarkan berada di Korea Utara?
Apakah apabila Malaysia mahu bertindak mengusir duta, melarang kakitangan kedutaan dan warga Korea Utara meninggalkan negara ini, mereka tidak memikirkan nasib 11 rakyat Malaysia di Pyongyang itu?
Meskipun pelbagai cadangan dan idea disarankan oleh pelbagai pihak untuk menyelesaikan krisis diplomatik itu, termasuk antaranya dengan meminta agar kerajaan menyerahkan saja mayat Kim Jong-Nam kepada kedutaan Korea Utara sebagaimana yang diminta, membenarkan bedah siasat kedua dengan kehadiran pihak berkuasa Korea Utara atau melantik orang tengah seperti China dan Russia, hakikatnya penyelesaian adalah lebih  mudah jika semua rakyat Malaysia telah selamat dibawa pulang sejak awal lagi.
Bagaimanapun, yang berlaku telah pun berlaku dan kita tetap mengharapkan krisis ini dapat diselesaikan dengan baik dan paling penting 11 warganegara Malaysia itu dapat diselamatkan dengan segera.
Tidak berbaloi sama-sekali jika akhirnya terjadi sesuatu yang tidak diingini kepada 11 nyawa yang tidak berdosa itu.
(ShahbudinHusin 08/03/2017).

0

0

votes
Article Rating
Kongsikan artikel ini


AKTA BANKRAP LEBIH PENTING BERBANDING AKTA 355, NAK KENA SEKEH KE
BERANI CAKAP MACAM TU?

Aduhh…apa lagi ni Cik Aza?
Adakah ini satu lagi sandiwara yang mahu dipertontonkan kepada orangrmai?
Menteri di Jabatan Perdana Menteri yang bertanggungjawab kepada Parlimen, Azalina Othman Said berkata, ada dua rang undang-undang kerajaan yang lebih penting dan perlu diutamakan dalam sessi Parlimen kali ini berbanding pindaan Akta 355.
Menurut beliau, rang undang-undang berkenaan adalah Akta Kebankrapan dan Akta Jenayah Seksual Kanak-Kanak.
“Kita dapat banyak usul, tetapi bagi saya, saya mahu selesaikan dua akta ini terlebih dahulu.
“Jika dua akta itu tidak dapat dibentangkan dalam sessi Parlimen kali ini, saya perlu tunggu lagi dan ia akan mengakibatkan ramai orang terjejas disebabkannya,” ujar Azalina lagi.
Sebagai penganut Islam, apakah Azalina tidak dapat melihat bahawa Akta 355 juga sama pentingnya kepada orangramai, kalau pun tidak lebih penting berbanding Akta Kebankrapan dan Akta Jenayah Seksual Kanak-Kanak yang mahu didahulukannya itu?
Jika tidak penting, mana mungkin Pas sanggup mengadakan perhimpunan awam di Padang Merbok, memberi cuti umum di Kelantan untuk mengerah penyokong mereka menghadirinya, menteri UMNO, Jamil Khir Baharom turut hadir perhimpunan tersebut, Najib Razak mengirim salam kepada mereka yang berhimpun, memberi penerangan sambil minum teh tarik sehingga ke London dan ada pemimpin Pas sampai mahu menyekeh kepala mufti yang mempertikaikan Akta 355 itu?
Tidak bolehkah dicari ruang agar Akta 355 itu dapat dibentangkan kali ini?
Kepada Cik Aza, mana yang lebih ramai terjejas jika ditangguhkan – Akta 355 atau Akta Kebankrapan dan Akta Jenayah Seksual Kanak-Kanak?
Jika dalam sessi Parlimen yang lalu, Azalina  mengatakan Akta 355 tidak dapat dibentangkan kerana tidak cukup masa dan kemudian baru-baru ini apabila ia  dimasukkan dalam aturan mesyuarat, tetapi didapati menggunakan versi lama yang menyebabkan ia dikeluarkan semula kerana kesilapan teknikal, apakah kenyataan bahawa Akta Kebankrapan dan Akta Jenayah Seksual Kanak-Kanak perlu didahulukan, ia memberi gambaran usul Hadi Awang masih kabur dan mungkin sekali lagi tidak akan dibentangkan?
Sekali mengatakan tidak cukup masa, mungkin boleh difahami. Begitu juga apabila kali kedua menyatakan berlakunya kesilapan teknikal mengenainya.
Tetapi, untuk kali ketiga dengan memberi gambaran seolah-olah Akta 355 tidak sepenting dua akta lain yang mahu dibentangkan, ia mungkin boleh menyebabkan  pemimpin Pas yang seorang itu naik angin dan rasa perjuangan mereka hanya dipermain-mainkan.
Jika dulu mufti mahu disekehnya, apakah Azalina bakal disekeh sama?
(ShahbudinHusin 09/03/2017).

0

0

votes
Article Rating
Kongsikan artikel ini


UMNO BAKAL TUMBANG DI JOHOR?

Belum pun habis rasa terkejut orangramai mengenai tangkapan anak lelaki dan pegawai khas seorang Exco Johor daripada UMNO bersama beberapa yang lain untuk penyiasatan berkaitan penyelewengan premium tanah dan  penukaran status rumah-rumah kediaman untuk Bumiputera kepada bukan Bumiputera, kini seorang lagi pemimpin UMNO direman berkaitan penipuan tawaran rumah mampu milik.
Kali ini seorang Ketua Pemuda UMNO bahagian bersama teman wanitanya direman selama tiga hari mulai semalam kerana dipercayai terbabit dalam penipuan tawaran memiliki Rumah Mampu Milik Johor atau RMMJ.
Dilaporkan empat mangsa telah membuat aduan ditipu dengan nilai kerugian berjumlah RM120,000 sejak tahun lalu.
Siapakah Ketua Pemuda UMNO bahagian berkenaan?
Walaupun tidak disebut namanya, tetapi sudah menjadi perbualan di dalam UMNO bahawa beliau adalah pemimpin pemuda di sebuah bahagian yang mana Ketua Bahagiannya adalah sekutu paling rapat dengan Menteri Besar Johor, Khaled Nordin.
Dalam konteks Johor di mana UMNO dan BN hanya kekurangan 10 kerusi Dewan Undangan Negeri saja lagi berbanding pembangkang, tangkapan demi tangkapan ini secara tidak langsung bukan saja memperlihatkan betapa “kotornya”  imej pemimpin-pemimpin UMNO, malah pasti akan memberi kesan kepada kepimpinan kerajaan negeri untuk mempertahankan kuasanya.
Rasuah, penyelewengan, penipuan dan bertindak curang demi mendapatkan wang seolah-olah sudah menjadi mainan harian bagi mereka.
Jika sebelum ini SPRM ada menyebut bahawa 54 peratus kakitangan kerajaan terpalit dengan rasuah, berapa peratuskah pula melibatkan orang politik dan anggota pentadbiran kerajaan?
Adakah ia lebih parah atau rasuah di kalangan anggota pentadbiran dan kakitangan awam sama saja sedang membarah?
Bagi rakyat Johor, sudah tentu mereka memerhati dengan teliti semua perkembanhan ini dan menjadikannya sebagai pedoman dalam membuat pilihan di peti-peti undi.
Selain Johor sendiri berdepan pelbagai masalah tersendiri kesan pemecatan Muhyiddin Yassin di mana ramai ahli UMNO menyertai Bersatu, apa yang berlaku kebelakangan pastinya merupakan bonus tambahan kepada mudahnya lagi UMNO dan BN dapat ditumbangkan di negeri itu.
Berbanding negeri-negeri lain yang masih dikuasai BN, Johor sehingga ini nampaknya paling mudah akan bertukar teraju pemerintahan selepas PRU 14 akan datang kerana isu-isu yang menyakitkan hati rakyat sentiasa saja ada dan silih berganti menjadi perbualan.
(ShahbudinHusin 09/03/2017).

0

0

votes
Article Rating
Kongsikan artikel ini


NAZRI SETUJU DEBAT DENGAN TUN M…TAPI ADAKAH NAJIB AKAN MENGIZINKANNYA?

Setelah dua kali dicabar oleh Tun Mahathir Mohamad untuk berdebat, Nazri Aziz akhirnya bersetuju menyahut cabaran bekas Perdana Menteri itu.
Dipetik oleh portal FMT, Nazri berkata, beliau setuju dengan cabaran itu dan sedia untuk berdebat dengan Tun Mahathir sekembalinya dari lawatan kerja ke Berlin pada 13 Mac ini.
“Okay, saya setuju. Saya akan kembali pada 13 Mac,  jadi Tun Mahathir sudah boleh membuat persediaan atau jika beliau setuju, pihak saya akan mengaturkannya,” kata Nazri yang juga Menteri Pelancongan dan Kebudayaan.
Woww…ini sudah perkembangan menarik.
Dalam tulisan di blognya pada 6 Mac lalu, Tun Mahathir antara lain menyebut, “Tetapi jika Nazri hendak sangat mencabar saya, bolehlah kita ada perbahasan terbuka berkenaan 1MDB, RM2.6 billion dalam akaun tuannya, pinjaman RM55 billion untuk keretapi pantai timur atau apa juga tajuk, termasuk BMF. Ini boleh diadakan tanpa syarat.”
Semalam pula, ketika bercakap dengan media, Tun Mahathir sekali lagi mengajak Nazri untuk berdebat dengannya.
“Kalau dia mahu berbahas dengan saya depan orangramai, silakan, kata bekas Perdana Menter itu yang sekaligus menolak untuk kembali bertanding semula dalam pilihanraya.
Jika debat ini menjadi kenyataan, ia akan mengulangi debat mengenai harga minyak antara Anwar Ibrahim dengan Shabery Cheek yang diadakan beberapa tahun sebelum ini.
Debat secara umumnya adalah baik untuk mempertahankan pendirian masing-masing, malah di negara-negara maju, bahkan di Indonesia sekali pun, debat terbuka ketika pemilihan Presiden negara masing-masing adalah detik yang amat dinanti-nantikan oleh semua.
Cuma, Najib Razak saja yang selalu mengelak untuk berdebat. Beliau bukan saja tidak berani menyahut cabaran Anwar untuk berdebat, malah tidak memunculkan diri di saat-saat akhir dalam program NothingToHide sebaik mengetahui Tun Mahathir sudah menanti kedatangannya, meskipun sudah setuju hadir pada awalnya.
Oleh kerana Nazri sudah pun menyahut cabaran Tun Mahathir ini, adalah diharapkan Najib tidak keberatan atau menghalang Menteri Pelancongan dan Kebudayaan daripada mengadakan debat itu, walaupun mungkin tajuk yang akan dipilih atau dipersetuju nanti berkaitan secara langsung dengan Perdana Menteri.
Tidak kira sama ada tajuk debat mengenai 1MDB, wang RM2.6 bilion yang masuk ke akaun peribadi Najib, pinjaman RM55 bilion untuk keretapi pantai timur, BMF atau apa saja, debat antara Tun Mahathir dengan Nazri tentunya amat dinanti-nantikan oleh sesiapa saja.
Sekali lagi, sangat-sangat diharapkan agar Najib sentiasa berlapang dada dan memberi lampu hijau kepada Nazri untuk debat ini. Jangan sesekali dilarang Nazri untuk membuktikan keberaniannya.
Tetapi, bolehkah diyakini Najib akan memberi keizinan kepada Nazri untuk berdebat dengan Tun Mahathir?
(ShahbudinHusin 10/03/2017).

0

0

votes
Article Rating
Kongsikan artikel ini